
<פרוטוקול מס' 451>
מישיבת ועדת הכספים
יום שלישי, י"ב באב התשע"ו (16 באוגוסט 2016), שעה 14:00
<סדר היום:>
<שינויים בתקציב לשנת 2016 – פנייה 9000, 23 עד 34>
נכחו:

<חברי הוועדה:> 
אחמד טיבי – מ"מ היו"ר

יצחק וקנין

מיקי לוי

בצלאל סמוטריץ

איימן עודה 

רועי פולקמן 
חברי הכנסת:
דודי אמסלם

אכרם חסון

אוסאמה סעדי

סתיו שפיר
<מוזמנים:> 
	תמיר כהן
	–
	צוות מקרו, אגף התקציבים, משרד האוצר

	דניאל לורברבוים
	–
	רפרנט חינוך, אגף התקציבים, משרד האוצר

	איתי טמקין
	–
	רכז מקרו, אגף התקציבים משרד האוצר

	יוסי עדס
	–
	רפרנט פנים, אגף התקציבים, משרד האוצר

	ששי דקל
	–
	מנהל תחום תקצוב ופיתוח ברשומק, משרד הפנים

	איתן גולדפלם
	–
	ראש חטיבת תקציבים, המשרד לבטחון פנים

	ג'ריס מנסור
	–
	הכומר, אגודת הניהול של בתי הספר הכנסייתיים


לרשימת השדלנים שנכחו בדיון – ראו בקישור זה.

<ייעוץ משפטי: >
אייל לב-ארי
<מ"מ מנהל הוועדה:>
ליאת קרפטי
<רישום פרלמנטרי:>
ס.ל., חבר המתרגמים
<שינויים בתקציב לשנת 2016>
פנייה 9000, 23 עד 34

<היו"ר אחמד טיבי:>
רבותיי, אני מתכבד לפתוח ישיבה היסטורית זו של ועדת הכספים עם הנהגה חדשה, צעירה, מבטיחה, מאוד שוויונית. 
<יצחק וקנין (ש"ס):>
זה אפילו לא כמו ההפיכה של טורקיה. 

<היו"ר אחמד טיבי:>
הכול מרצון, באופן דמוקרטי ביותר. זה לא דבר של מה בכך שנציג אופוזיציה מנהל ישיבה כזאת, אבל זה המקום להודות - - -

<יצחק וקנין (ש"ס):>
עד כדי כך שאני סירבתי לנהל את הישיבה בשביל שאתה תנהל אותה. 

<היו"ר אחמד טיבי:>
תודה רבה. להודות לחבר הכנסת משה גפני, יושב ראש הוועדה, שביקש ממני לנהל את הישיבה, שעיקרה, והיא ישיבה לגבי פנייה 23 עד 34, שינויי תקציב, מבחינתי זה נושא 50 מיליון השקל שהיו אמורים לעבור כבר במרץ שנה זו לבתי הספר הכנסייתיים. זו הסיבה שהכומר ג'רייס מנסור, נציג הנהלת בתי הספר נמצא כאן, אני מברך אותך. 

בתי הספר האלה הם בתי ספר שלנו, מדרסנה. ניהלנו מאבק ציבורי רחב וזו הסיבה, שבמשך החודשים הכסף לא עבר. ברשימה המשותפת נמצאים כאן חברי הכנסת איימן עודה, חבר הכנסת אוסאמה סעדי, שפעלו רבות כדי להוציא את ההסכם הזה לפועל. זה לא היה הסכם הכי טוב שאפשר, אבל זה היה הסכם שהושג, 50 מיליון שקל, לבתי ספר שהם בתי הספר הטובים ביותר, עם התוצאות הטובות ביותר, גם מבחינת תלמידים, תוצאות, מורים. יש להם, אגב, הורים גם אכפתניקים שחשוב להם מה יהיה בבתי הספר, חשוב לערב את ההורים האלה, חלק מהפעילות שלי - - -

<בצלאל סמוטריץ (הבית היהודי):>
זו ועדת הכספים? נתנו לחתול לשמור על השמנת. 

<היו"ר אחמד טיבי:>
אתה רשאי לומר את מה שאתה רוצה, כשאני בשלטון יש לי נדיבות לב ו - - -

<קריאה:>
לא כמוכם. 

<היו"ר אחמד טיבי:>
הוא הבין את הרמז. תגיד מה שאמרת, סמוטריץ. אין מילים פשוט. 

<בצלאל סמוטריץ (הבית היהודי):>
על מה מצביעים עכשיו? מה אתה מצביע, מיקי? 

<מיקי לוי (יש עתיד):>
אני רוצה עוד שאלה ו - - -

<היו"ר אחמד טיבי:>
דקה. לכן חשוב מאוד, רבותיי, להעביר את זה. במשך החודש האחרון פנינו גם לאגף התקציבים, גם לוועדת הכספים, לא סוד שהיו חילוקי דעות בין שני הצדדים לגבי נושאים רבים שמתוכם הנושא הזה נתקע בגלל חילוקי הדעות בוועדתה כספים. פניותינו ליושב הראש גפני בסופו של דבר נענו. פעם שנייה אני רוצה להודות לו בשמי, בשם הרשימה המשותפת, בשם בתי הספר והציבור שהוא הואיל להחריג את הבקשה הזאת כדי להביא אותה לדיון ולכן אנחנו פה. חבר הכנסת מיקי לוי, הצעה לסדר. 

<מיקי לוי (יש עתיד):>
שאלה קטנה לפני שאדוני מאפשר את הדיונים בסעיפים עצמם, אני מבקש לשאול את אנשי האוצר, האם ה-0.7 הוא קיצוץ בבסיס התקציב, כן או לא. לא הסבר. 

<היו"ר אחמד טיבי:>
אני אאפשר לכם לענות אחרי שאני אסיים את הסעיף הזה של העברת ה-50 מיליון, כי עכשיו אנחנו בסעיף הזה. 

<מיקי לוי (יש עתיד):>
הוא בתוך הרוחבי, אדוני, ולכן יש עניין לשאלה הזו. אני מבטיח לאדוני שאני אצביע בעד הסעיף הזה. 

<איימן עודה (הרשימה המשותפת):>
אתם ב'יש עתיד', דווקא אתם צריכים להצביע בעד, כי אתם רציתם להעניש את - - -

<מיקי לוי (יש עתיד):>
אבל, איימן, יש כאן שאלות עקרוניות. 

<איימן עודה (הרשימה המשותפת):>
רציתם להעניש את החרדים, הענשתם גם את בתי הספר הכנסייתיים בהסכם הקואליציוני והכניסו אותם - - -

<מיקי לוי (יש עתיד):>
לא, איימן, אין כאן עניין מפלגתי. אין לי בעיה לתת 100 מיליון שקל לכנסייתיים - - -

<היו"ר אחמד טיבי:>
מיקי, שמעתי את השאלה שלך. סתיו עכשיו ביקשה לשאול, בבקשה, סתיו, אחר כך אני אאפשר לכם לענות. 

<סתיו שפיר (המחנה הציוני):>
מי משיב על השאלות בעניין הזה? 

<היו"ר אחמד טיבי:>
מי נמצא מהאוצר כאן? 

<בצלאל סמוטריץ (הבית היהודי):>
למה אתם מפחדים, יושבים רחוק? 

<תמיר כהן:>
תמיר כהן מצוות מקרו באגף התקציבים. אני אענה על השאלות הרוחביות ואם יהיו שאלות ספציפיות לגבי כל אחד מהמשרדים במהלך הפנייה הרפרנט הרלוונטי יענה. 

<סתיו שפיר (המחנה הציוני):>
יש פה את הנציגים של המשרדים? 

<היו"ר אחמד טיבי:>
תודה, תמיר. סמוטריץ, רצית לשאול? 

<בצלאל סמוטריץ (הבית היהודי):>
לא, אני רק לא - - - הדף פה - - -

<סתיו שפיר (המחנה הציוני):>
רגע, כבוד היושב ראש, ראשית אני רוצה להבין מהייעוץ המשפטי של הוועדה איך ניתן לדחוף שמונה נושאים, שונים מאוד במהותם, להעברה תקציבית אחת. לצד ההחלטה המוצדקת להעביר תקציב לתגבור שירותי החינוך הנוצרי יש פה גם החלטה להעביר מענקים לבניית מאחזים ביהודה ושומרון, על סך 15 מיליון שקלים, שלא ברור לאיפה זה מיועד ולמה זה מיועד ועל איזה בסיס החליטו את ההחלטה הזאת, בשעה שביישובי הפריפריה בצפון ובדרום מחכים לסכומים פחותים של כסף, שהם יכולים להתחנן להמשיך לקבל אותם ולא מקבלים את זה על חשבון ההעברה הזאת. 
<מיקי לוי (יש עתיד):>
אבל אם את לא יודעת - - -

<סתיו שפיר (המחנה הציוני):>
עוברים פה עוד 41 מיליוני שקלים לאבטחה במזרח ירושלים. אני רוצה להבין עם איזה חברות אבטחה נעשו ההתקשרויות, זה לא מופיע בתקנות המדוברות בסעיפים שאליהם עוברים התקציבים האלה ואיך מכניסים דבר אחד של סיוע לקידום ושילוב של יוצאי אתיופיה, סיוע למוסדות החינוך הנוצריים, ביחד עם העברה למחויבויות על דחיית פירוק רשות השידור, ביחד עם העברה לאבטחה במזרח ירושלים, ביחד עם העברה להתיישבות צעירה ביהודה ושומרון. 

<קריאה:>
שיהיה סקסי. 

<סתיו שפיר (המחנה הציוני):>
איך הדברים האלה מתחברים ביחד כשכל זה גם מגיע על חשבון של קיצוצים בכל הסעיפים החברתיים במשרדי הממשלה. אני מבקשת להסביר את זה, הוועדה לא אמורה, לא לפי הנוהל ולא לפני הנוהל לאשר כזאת העברה.

<סתיו שפיר (המחנה הציוני):>
תודה, סתיו. סתיו שאלה את השאלה שאנחנו שאלנו את אגף התקציבים וגפני בימים האחרונים. 

<סתיו שפיר (המחנה הציוני):>
אבל זה לייעוץ המשפטי. 

<אייל בן-ארי:>
אבל זאת שאלה לממשלה, כי היא מביאה את הפנייה. 

<סתיו שפיר (המחנה הציוני):>
אתם אפשרתם לפנייה להגיע לפה לוועדה. 

<אייל בן-ארי:>
נכון. 

<סתיו שפיר (המחנה הציוני):>
יש פניות שאתם לא מאפשרים להם כי הן לא עומדות בנוהל. 

<מיקי לוי (יש עתיד):>
רגע, תיכף תראי שגם זה לא עומד בנוהל 

<סתיו שפיר (המחנה הציוני):>
איך אפשרתם להביא את הפנייה הזאת? 

<היו"ר אחמד טיבי:>
יש דברי הסבר? 

<אייל בן-ארי:>
יש דברי הסבר. 

<היו"ר אחמד טיבי:>
הם הגישו דברי הסבר. 

<סתיו שפיר (המחנה הציוני):>
איך זה הוגן, תבינו, כלפי חברי הכנסת שרוצים להצביע פה עניינית, בלי קשר להיותנו - - - 

<היו"ר אחמד טיבי:>
נכון, על כל סעיף בנפרד. 

<סתיו שפיר (המחנה הציוני):>
איך אנחנו יכולים להצביע עניינית כשדוחפים לנו פה דברים שאנחנו לא מסכימים איתם בעליל ודברים שאנחנו רוצים כמובן לתמוך בהם. איך אפשר להצביע על זה? 

<היו"ר אחמד טיבי:>
חבר הכנסת איימן עודה. סמוטריץ, רצית גם? 

<בצלאל סמוטריץ (הבית היהודי):>
לא, אני עוד מנסה להבין. 

<היו"ר אחמד טיבי:>
חבר הכנסת איימן עודה, בבקשה. 

<איימן עודה (הרשימה המשותפת):>
אדוני היושב ראש, חברי חבר הכנסת אחמד טיבי, חברי הכנסת, נציגי הממשלה וכבוד הכומר המכובד, אני מלא כעס מהממשלה ואני מתמלא בגאווה מבתי הספר הכנסייתיים. בתי הספר הללו מהווים 4% מכלל בתי הספר הערביים, 32% מהסטודנטים באוניברסיטאות הם בוגרי בתי הספר הללו, 80% מהערבים בהיי טק - - -

<בצלאל סמוטריץ (הבית היהודי):>
דווקא להם אתה מוסיף כסף? תוסיף כסף למי ש - - -

<איימן עודה (הרשימה המשותפת):>
סמוטריץ, תקשיב לי בבקשה. 

<בצלאל סמוטריץ (הבית היהודי):>
תוסיף לערבים, למה אתה מוסיף לבית ספר שכבר מצליח? 

<אוסאמה סעדי (הרשימה המשותפת):>
הם גם ערבים. 

<בצלאל סמוטריץ (הבית היהודי):>
תוסיף לחלשים. 

<איימן עודה (הרשימה המשותפת):>
תקשיב לי, בבקשה. אני אסביר עכשיו. גם מתנחל ומדבר על המוחלשים, גם לוקח את הכסף של המוחלשים וגם מדבר. 80% מהערבים בהיי טק הם בוגרי בתי הספר הללו. אני יושב פה, מסתכל על חברי הכנסת שנמצאים, חבר הכנסת אוסאמה סעדי הוא בוגר בית ספר כנסייתי, אכרם חסון הוא בוגר בית ספר כנסייתי, אני אותו דבר, חברת הכנסת חנין זועבי, עאידה תומא, יוסף ג'בארין, כולם בוגרי בתי הספר הכנסייתיים. יש לנו שופט בית משפט עליון אחד ויחיד, סלים ג'ובראן, הוא בוגר בית ספר כנסייתי. יש לנו מנהל בית חולים ערבי אחד ויחיד, מסעד ברהום, והוא בוגר בית ספר כנסייתי. 

בתי הספר הללו הם נכס לכלל החברה ולכלל האזרחים במדינה ולא רק לאוכלוסייה הערבית, הם נכס מבחינה תרבותית, מבחינה חינוכית וגם מבחינה כלכלית. מה עושים בתי הספר הללו? המפלגה שלך, מיקי, 'יש עתיד', רצתה לפגוע בחרדים בעיקר, אז היא פגעה בכל בתי הספר המוכר שלא רשמי. דרך הסכמים קואליציוניים החזירו - - -

<מיקי לוי (יש עתיד):>
אני מוחה, כי הוא הזכיר את השם שלי, אני אענה לו. 

<איימן עודה (הרשימה המשותפת):>
אז אתה תענה. דרך הסכם קואליציוני החזירו לבתי הספר החרדיים, מי שנשאר מאחור אלה בתי הספר הכנסייתיים. אני האחרון שיסכים לשסות - - -

<בצלאל סמוטריץ (הבית היהודי):>
איימן, יש דבר שחזר רק לחרדים ולא חזר לכנסייתיים? 
<איימן עודה (הרשימה המשותפת):>
תכבד את הדיון ותן לי להמשיך, בבקשה. תכבד את הדיון, אחרי זה אתה תדבר. 

<בצלאל סמוטריץ (הבית היהודי):>
טוב. 

<איימן עודה (הרשימה המשותפת):>
תודה. אני אומר לך שאני לא אסכים לשסות עניים בעניים, מוחלשים במוחלשים. הבעיה שלנו היא לא החרדים, מגיע להם כל טוב, יחד עם זאת מגיע לבתי הספר הללו כל טוב. 

אני רוצה לומר שאחרי שביתה של שלושה שבועות, אחרי שישבנו עם שר האוצר אולי חמש פגישות, אחרי שישבנו עם שר החינוך בשתי הפגישות, ישבנו עם נשיא המדינה שלוש פגישות ולפני חודש הבטיח לי כחלון להעביר את הכסף והוא כן העביר את הכסף בוועדת הכספים. אני, יו"ר הישיבה המשותפת, חייב לעבור מסלול בין יעל מבורך, סגנית האחראית על התקציבים, לבין שולמית, היועצת המשפטית של הוועדה הזו, לעבור מפה לשם כמה פעמים בשביל להעביר את הכסף. זו בושה, בושה לממסד, בושה למשרד האוצר, בושה לוועדת הכספים. ועוד מה? ריצת המשוכות הזו תוביל אותנו עוד שלושה ימים לעוד ישיבה. זאת אומרת עכשיו הכסף לא יועבר לבתי הספר הכנסייתיים, עכשיו הוא יועבר למשרד לשוויון חברתי ואחרי זה יש כל מיני התניות. כלומר עם ריצת המשוכות יש לנו עוד ישיבה, עוד שלושה ימים, בשביל עוד לקדם. בושה לממסד הזה שלא נותן לבתי הספר שמגיע להם.
אני רוצה לסכם, אדוני היושב ראש. מה בתי הספר האלה נותנים? לא רק שהם מוצלחים יותר מהממוצע הכללי בכל המדינה, לא רק, לא רק שהם נתנו אדמה לטובת הכלל, הם נתנו בניינים לטובת הכלל, ההורים משלמים כסף, במקום שהמדינה תשלם כסף עבור כל תלמיד ההורים הם שמשלמים כסף. עכשיו מדברים על בתי ספר פריבילגים, בחיפה, אדוני הכומר, 70% מהתלמידים בחיפה לומדים שם, ילדים עניים. אני ממשפחה קשת יום, למדתי שם בבתי הספר הללו. אז אני מבקש, במידה שהם ישביתו, מי ילמד אותם, מי יפתח את בתי הספר הכנסייתיים, מי יקלוט את התלמידים הללו בחיפה, 70% מהתלמידים בחיפה לומדים שם. אלה לא בתי ספר של פריבילגים, אלה בתי ספר של העם, של העם לפחות אצלנו בחיפה. לכן אנחנו חייבים עכשיו להעביר את ה-50 מיליון שקלים, אחרי זה יש לנו שלושה ימים וזה בכלל לא מספיק, צריך עוד להיאבק בשביל שיקבלו את מה שצריך. תודה רבה.

<היו"ר אחמד טיבי:>
תודה, איימן. חבר הכנסת סמוטריץ, בבקשה. 

<בצלאל סמוטריץ (הבית היהודי):>
אני אפילו לא יודע מאיפה להתחיל. יש לי שאלות, אני לא מצליח להבין את הסדר בין הטבלה לבין המספרים, אחר כך אתם תסבירו, במקרו ובמיקרו, אבל אני רוצה לדבר על ה-50 מיליון שיש פה לבתי הספר הכנסייתיים. אני מתחיל מזה שהסיבה היחידה שאני אצביע בעד ההעברה הזאת, שבעיניי זו בושה וחרפה שהממשלה קיבלה החלטה, שאני אגב מתנגד לה טוטאלית, אני אסביר תיכף למה אני חושב שאין שום סיבה בעולם להעביר להם את הכסף הזה, אבל לא יכול להיות מצב שהממשלה בישראל מקבלת החלטה, מתי התקבלה ההחלטה? 

<אוסאמה סעדי (הרשימה המשותפת):>
ב-30.12.

<בצלאל סמוטריץ (הבית היהודי):>
אני זוכר פה עוד לפני התקציב - - -

<היו"ר אחמד טיבי:>
במרץ זה היה צריך לעבור. תשעה חודשים. 

<אוסאמה סעדי (הרשימה המשותפת):>
ב-12.2015.

<בצלאל סמוטריץ (הבית היהודי):>
ולוקח שמונה חודשים עד שכסף עובר. 

<אוסאמה סעדי (הרשימה המשותפת):>
זה בגלל שהם ערבים. 

<בצלאל סמוטריץ (הבית היהודי):>
לא, עזוב אותך בגלל שהם ערבים. 

<אוסאמה סעדי (הרשימה המשותפת):>
טוב, מדינה יהודית וערבית, מדינה דו לאומית, שוויונית וצודקת. 

<בצלאל סמוטריץ (הבית היהודי):>
אצלנו תמיד אומרים, הערבי של השכן מפחיד יותר והדשא של השכן ירוק יותר. תעשה טובה, עזוב, אני יכול להראות לך עוד כמה דברים. 

<אוסאמה סעדי (הרשימה המשותפת):>
אתם הכי מסכנים. 

<בצלאל סמוטריץ (הבית היהודי):>
אנחנו ממש לא מסכנים, אנחנו שולטים במדינה, תאמין לי, האחרונים שמסכנים זה אנחנו. לא שמעת אותי בוכה אף פעם. אני רק אומר - - -

<אוסאמה סעדי (הרשימה המשותפת):>
כל הכבוד. 

<בצלאל סמוטריץ (הבית היהודי):>
אני רק אומר, יש כשל משילוּתי חמור מאוד. 

<היו"ר אחמד טיבי:>
בשלב זה אני שולט בוועדה הזאת וזה לא אתם. 

<בצלאל סמוטריץ (הבית היהודי):>
והעובדה - - - חבר הכנסת - - -

<היו"ר אחמד טיבי:>
אל תתבלבל, זה המצב. 

<בצלאל סמוטריץ (הבית היהודי):>
תאמין לי שאני רגוע, רגוע לחלוטין. בקיצור, בעיניי זה דבר בלתי נסבל. כשמתקבלת החלטה בממשלה היא צריכה לרדת לביצוע, לא יכול להיות מצב שיועצים משפטיים יתקעו אותה ופקידים באוצר יתקעו אותה ואחר כך ועדת הכספים תתקע אותה. זה בעיניי המחדל הכי גדול ואני אומר, זו באמת הסיבה שאני לא הולך לתקוע את זה ולא הולך לעכב את זה ולא כלום, כי בעיניי זה קטסטרופה. קיבלה הממשלה או השרים הרלוונטיים קיבלו החלטה, שאני תיכף אסביר למה אני מתנגד לה נחרצות, לא יכול להיות מצב ששמונה חודשים היא לא מתקיימת. בעניין הזה אני מוחה - - - 

<מיקי לוי (יש עתיד):>
אבל, בצלאל, למה אתה מתנגד לה, זה לא רלוונטי לוועדה. זה עניין פוליטי מדיני. 

<היו"ר אחמד טיבי:>
הוא אמר אמירה, אבל בסוף הוא מצביע בעד. 

<בצלאל סמוטריץ (הבית היהודי):>
גם הוועדה פה במשך שלושה חודשים לא תפקדה ובינה לבין האוצר היו כל מיני עימותים וויכוחים וחיכוכים - - -

<סתיו שפיר (המחנה הציוני):>
האוצר לא תפקד. 

<בצלאל סמוטריץ (הבית היהודי):>
לא משנה, בסוף הכול היה תקוע. 
<סתיו שפיר (המחנה הציוני):>
זה מאוד משנה, הממשלה לא רוצה לעמוד במחויבויות שלה. אתה רוצה גם לבטל את הכנסת? יש סיבה שיש כנסת? או שאתה לא מאמין ב - - -

<בצלאל סמוטריץ (הבית היהודי):>
סתיו, בנקודה הזאת - - - 

<היו"ר אחמד טיבי:>
דווקא הישיבה היום מתקיימת בגלל שוועדת הכספים תפקדה למרות חילוקי הדעות. 

<בצלאל סמוטריץ (הבית היהודי):>
אני רק אומר, בשורה התחתונה במדינה מתוקנת לא יכול להיות מצב שבו ממשלה מקבלת החלטה בדצמבר ואיפה שהוא באמצע אוגוסט רק מתחילים לחשוב איך מיישמים אותה. זה בעיניי כשל משילותי שאסור בשום פנים ואופן לעבור עליו לסדר היום. 

אני עובר עכשיו לאותה העברה מיוחדת. אני רוצה לבקש, ואגב כשהיו פה הצבעות, אני מזכיר לכם, על החטיבה להתיישבות, הייתה דרישה של סתיו וזה קרה, אני מבקש שיבוא לכאן נציג היועץ המשפטי לממשלה. יש פה דבר כזה? אני מבקש לדעת איך התקציב הזה מתיישב עם ההוראה שאוסרת כפל תמיכות, שמעבירים כסף דרך המשרד לשוויון חברתי. כולכם מכירים, לפני שלושה שבועות, חוות דעת מאוד ארוכה של המשנה ליועץ המשפטי לממשלה, עורכת הדין דינה זילבר, שהורתה לעצור טוטאלית תקציבים לכל הקהילות המשימתיות והגרעינים במדינת ישראל בגלל החשש מאיזה שהוא כפל תמיכות. אני לא יודע איך אפשר להעביר תקציב ממשרד החינוך ואחר כך לתקצב את אותה פעילות בדיוק מהמשרד לשוויון חברתי. אלא אם כן יראו לי שמשרד החינוך מתקצב סוג מסוים של פעילות והמשרד לשוויון חברתי מתקצב סוג אחר של פעילות. על פניו זה לא נראה, זה נראה שמשרד החינוך מתקצב את בתי הספר והשוויון החברתי הולך לתקצב אותו דבר רק ממקום אחר. זה כפל תמיכות וזה אסור, לפי סעיף 3א לחוק יסודות התקציב. לכן אני מבקש, כמו שהיה בעניינה של החטיבה, חבר הכנסת טיבי - - -

<היו"ר אחמד טיבי:>
שומע כל מילה. 

<בצלאל סמוטריץ (הבית היהודי):>
יש מזכירות לוועדה ולפני שנצביע, אם לא כן אני איאלץ להצביע נגד כל הסיפור הזה, כל ההעברה הזאת כמקשה אחת, יבוא נציג היועץ המשפטי לממשלה ויסביר למה מה שהוא טוען שהוא לא חוקתי, לא לא-חוקי, הוא אסור במקום אחר ומותר במקום הזה. זה משהו שבעיניי אני לא מבין איך הוא יכול לעבור. זה דבר ראשון. 

דבר שני, אני אומר לך, חבר הכנסת עודה, זה נורא נחמד לתת פה נאומים חוצבי להבות ומצלמים אותך ואחר כך אתה מביא את זה לפייסבוק, אין שקל אחד בקדנציה הזו, בממשלה הזו, שהוסף בגלל ההסכמים הקואליציוניים לחרדים שלא נהנו ממנו כל המוכש"ר, גם המוכש"ר הערבי, גם המוכש"ר הכנסייתי, גם המוכש"ר הדתי לאומי.

<איימן עודה (הרשימה המשותפת):>
אין לי בעיה עם החרדים. מגיע להם אפילו יותר. 

<בצלאל סמוטריץ (הבית היהודי):>
אני רק אומר לך. לא, אמרת, זה נכון, 'יש עתיד' דפקו את כולם, בעיניי בצורה חסרת תקדים, חסרת היגיון, בעיניי גם לא חוקית, אי אפשר לחתוך בבשר החי, בסוף כולם - - -

<איימן עודה (הרשימה המשותפת):>
סמוטריץ, תשכח מזה, אין לי בעיה, לא עם חרדים ולא עם עניים. אין לי בעיה. 

<בצלאל סמוטריץ (הבית היהודי):>
לא, אבל אתה אמרת - - -

<היו"ר אחמד טיבי:>
אוקיי, סיימת? 

<בצלאל סמוטריץ (הבית היהודי):>
לא. אתה אמרת שעם כינונה של הממשלה הזאת, בעקבות ההסכמים הקואליציוניים החרדים ביטלו את הגזרות למוכר שאינו רשמי ולא ביטלו לנוצרים, לכן אתה עכשיו משפה את הנוצרים. זה לא נכון, כל מה שחזר - - - אין דבר כזה במדינה דמוקרטית, במדינת חוק מתוקנת, כל בתי הספר המוכר שאינו רשמי מתוקצבים בדיוק אותו דבר ממשרד החינוך. כל מה שחזר, מה שבוטל, אותן שעות שפירון ביטל, החזירו עכשיו החרדים לכולם, גורף, וגם אתם קיבלתם. 

<איימן עודה (הרשימה המשותפת):>
זה התמריץ וטיפוח, על מה אתה מדבר? זה על חלק, אתה לא יודע מה קרה שם. 

<בצלאל סמוטריץ (הבית היהודי):>
יש כאן עכשיו - - - 

<איימן עודה (הרשימה המשותפת):>
אתה לא בקי בפרטים. 

<בצלאל סמוטריץ (הבית היהודי):>
תאמין לי שאני בקי בפרטים. 

<איימן עודה (הרשימה המשותפת):>
אתה מדבר על תמריץ וטיפוח. יש שעות פיצול כיתות א', יש למצוינות, על מה אתה מדבר? 

<בצלאל סמוטריץ (הבית היהודי):>
אבל גם המוכש"ר לא קיבל פיצול כיתות א'. אתה מערבב בין הממלכתי לבין המוכר שאינו רשמי. 

<איימן עודה (הרשימה המשותפת):>
לא, לא נכון. 

<בצלאל סמוטריץ (הבית היהודי):>
מה שאתם עושים - - - 

<היו"ר אחמד טיבי:>
אוקיי. סיימת, סמוטריץ? 

<בצלאל סמוטריץ (הבית היהודי):>
לא, ממש לא.

<היו"ר אחמד טיבי:>
משפט סיום, בבקשה. נא לסיים. 

<בצלאל סמוטריץ (הבית היהודי):>
מה שאתם עושים כאן עכשיו, שנדע את זה, אתם - - - בצורה לא שוויונית - - - 
<קריאה:>
למה הוא מדבר יותר - - - 

<היו"ר אחמד טיבי:>
עדיין לא שלוש דקות. 

<בצלאל סמוטריץ (הבית היהודי):>
בצורה לא שוויונית, לוקחים עכשיו פלח מסוים, רק בגלל שהוא שבת, לא בגלל שום דבר אחר, יש לנו, כמה תלמידים יש במוכר שאינו רשמי במדינת ישראל? 82,000, כמה מתוכם בכנסייתיים? 16,000. לוקחים עכשיו 50 מיליון שקל, נותנים לרבע, או פחות מרבע מכל המוכר שאינו רשמי - - -

<איימן עודה (הרשימה המשותפת):>
33,000. 

<היו"ר אחמד טיבי:>
המספרים שנתת לא נכונים. 

<מיקי לוי (יש עתיד):>
שר האוצר נתן לו. אתה הממשלה שאתה חייב בה.

<בצלאל סמוטריץ (הבית היהודי):>
לא לממלכתי, לא לממלכתי דתי - - -

<היו"ר אחמד טיבי:>
זה כבר הסכם שהממשלה חתמה עליו. 

<בצלאל סמוטריץ (הבית היהודי):>
זה הסכם שהממשלה חתמה - - -

<היו"ר אחמד טיבי:>
בסדר, אמרת שאתה נגד. 

<בצלאל סמוטריץ (הבית היהודי):>
אחמד, סליחה, במדינה דמוקרטית אין חיה כזה 'הממשלה חתמה' - - - 

<היו"ר אחמד טיבי:>
אוקיי, תודה רבה. 

<בצלאל סמוטריץ (הבית היהודי):>
- - - 

<היו"ר אחמד טיבי:>
סמוטריץ, זמנך תם. מיקי לוי, בבקשה. 

<בצלאל סמוטריץ (הבית היהודי):>
אני עוד לא שמעתי איך המשרד לשוויון חברתי הולך לשלם את הכסף הזה. 

<היו"ר אחמד טיבי:>
אוקיי, נגיע לזה, או שלא נגיע לזה. 

<בצלאל סמוטריץ (הבית היהודי):>
אני אגיש גם רביזיה. 

<סתיו שפיר (המחנה הציוני):>
אני מציעה, כבוד היושב ראש, שכל עוד אתה יושב במעמדך כיושב ראש, תבקש ממשרד האוצר להפריד עכשיו את ההעברה התקציבית הזאת כדי שנוכל להצביע על כל סעיף בנפרד. 

<היו"ר אחמד טיבי:>
אנחנו מנסים את זה 24 שעות ביממה והם דחו את הבקשה שלנו. והיא בקשה הגיונית, אגב.

<סתיו שפיר (המחנה הציוני):>
מי דחו את הבקשה? 

<היו"ר אחמד טיבי:>
הבקשה מאוד הגיונית. 

<איימן עודה (הרשימה המשותפת):>
ויש לנו בעיה עקרונית עם כל זה. 

<מיקי לוי (יש עתיד):>
אין לי בעיה שאתם - - -

<סתיו שפיר (המחנה הציוני):>
- - - זה הבסיס לשנה הבאה? 

<היו"ר אחמד טיבי:>
מיקי, בבקשה, תתחיל לדבר. 

<מיקי לוי (יש עתיד):>
אתם צריכים לקבל כמו כל תלמיד במדינת ישראל, אסור להפלות אתכם, צריך פה להיות שוויון מוחלט. 

<איימן עודה (הרשימה המשותפת):>
הייתם בראשות משרד האוצר לפני קדנציה. 

<מיקי לוי (יש עתיד):>
דקה, אני לא הפרעתי. בעניין הזה אני אומר את דעתי חד משמעית. גם לך וגם לך, בעניין ההערה שלכם, שהיא חצי פשיסטית, אתה היית שותף, המפלגה שלך והשרים שלך, בקבלת ההחלטה שמי שלא יתרום את חלקו ומי שלא ילמד לימודי ליבה פוגע בעתיד של מדינת ישראל בכל התחומים ולכן קיבלו החלטה בממשלה שאתה היית שותף לה. 

<בצלאל סמוטריץ (הבית היהודי):>
אני לא הייתי שותף, לא הייתי פה. המפלגה שלי, נכון. חזרנו בתשובה. 

<מיקי לוי (יש עתיד):>
איזה תשובה של הסבתא שלי? נהייתם יותר גרועים. 

<בצלאל סמוטריץ (הבית היהודי):>
אנחנו מתקנים. 

<מיקי לוי (יש עתיד):>
יותר גרועים נהייתם. 

<בצלאל סמוטריץ (הבית היהודי):>
אנחנו מתקנים. 

<מיקי לוי (יש עתיד):>
ואמרנו חד משמעית, מי שלא ילמד לימודי ליבה יפגע בעתידה של מדינת ישראל ולכן נקצץ לו. אין שום סיבה שהמדינה תשלוט בזה. אצלם, למיטב ידיעתי והבנתי, מלמדים לימודי ליבה, חד משמעית, ולכן לעשות את כל ההכללה שעשית - - -

 <בצלאל סמוטריץ (הבית היהודי):>
- - - נתתם לו ציונים - - -
<מיקי לוי (יש עתיד):>
אני לא דיברתי על נתתם לו ציונים - - -

<בצלאל סמוטריץ (הבית היהודי):>
אבל דפקתם את כולם. עד העצם. 

<מיקי לוי (יש עתיד):>
מאיפה אתה יודע? 

<בצלאל סמוטריץ (הבית היהודי):>
אני יודע מצוין. 

<מיקי לוי (יש עתיד):>
אתה מקשקש, כי זה לא נכון, הוא יגיד לך בדיוק. הוא יגיד לך בדיוק, את אלה שלא מלמדים לימודי ליבה, בהם כן, ירד להם - - -

<בצלאל סמוטריץ (הבית היהודי):>
ממש לא, העניין של לימודי ליבה נכנס לתוקף רק ב-2018. אתם הורדתם למוכר שאינו רשמי, למוכש"ר, את הכול. 

<מיקי לוי (יש עתיד):>
תקשיב, אני מבין אותו שעכשיו הוא ת"פ של בנט וצריך להגיד את החליל שאתם מחללים. 

<בצלאל סמוטריץ (הבית היהודי):>
זה לא מוסדות הפטור. הפטור לא לומדים לימודי ליבה, במוכר שאינו רשמי כולם לומדים לימודי ליבה. אתה ממש מערבב.

<מיקי לוי (יש עתיד):>
לא, בחרדיים לא לומדים לימודי ליבה. 

<בצלאל סמוטריץ (הבית היהודי):>
הם כן לומדים במוכר שאינו רשמי, לא בפטור. 

<מיקי לוי (יש עתיד):>
תפסיק לבלבל את המוח. 

<היו"ר אחמד טיבי:>
מיקי, סיימת? 

<מיקי לוי (יש עתיד):>
לא, צריכים לתת לי תשובות, משרד האוצר. 

<היו"ר אחמד טיבי:>
כן, אבל בינתיים אני מאפשר לחבר הכנסת אכרם חסון, בבקשה. 

<אכרם חסון (כולנו):>
שלום לכם. אני קודם כל מקדם בברכה את אבו נאוי, כל מי שהגיע לישיבה המיוחדת הזאת, אני רוצה לברך אותך ואני מקווה שזו לא תהיה הישיבה האחרונה שאתה תהיה היושב ראש ותקדם עוד כמה דברים. 

<היו"ר אחמד טיבי:>
אנחנו עובדים על זה. 

<אכרם חסון (כולנו):>
האמת שלפני חודשיים הגשתי שאילתה לשר החינוך בנושא התקציב לבתי הספר הנוצריים והוא ענה לי, אחרי שאני אמרתי לו שאני בוגר בית ספר כזה, אני למדתי ארבע שנים בבית ספר סנט ג'וזף בנצרת, ואמרתי לו שבתי הספר האלה חינכו וגידלו עשרות אלפים צעירים מכל העדות והעמים והכנסייה תמיד הצטיינה בדו קיום ודמוקרטיה מלאה ובמתן השכלה וכלים להרבה צעירים שמובילים הרבה מערכות בארץ בגאווה רבה ותורמים הרבה למדינת ישראל. 

ללא כל ספק, חבר הכנסת סמוטריץ לא יודע, שיש הבדלים עצומים מאוד בין הילדים במגזר שלנו, כולל המגזר הדרוזי והחיילים ששומרים עליך בחברון וגם בירושלים, לבין אחינו היהודים. אנחנו הוכחנו לפני חודש בישיבה ובהצעת החוק שהגשנו לכאן, ההבדלים מגיעים עד ל-1,000% בין התקצוב לתלמיד במגזר היהודי לתקציב במגזר הערבי או המגזר הדרוזי. 

<בצלאל סמוטריץ (הבית היהודי):>
בין המוכר שאינו רשמי למוכר שאינו רשמי, או בין הממלכתי לממלכתי? 

<אכרם חסון (כולנו):>
וגם - - -

<בצלאל סמוטריץ (הבית היהודי):>
אין ויכוח. בתוך הממלכתי - - - 

<אכרם חסון (כולנו):>
ולכן אני רוצה גם להגיד לך, בתקופה שאני למדתי - - - 

<קריאה:>
גם בתוך הממלכתי יש הבדל, יש אפליה. תבדוק. 

<בצלאל סמוטריץ (הבית היהודי):>
אין שום הבדל. 

<קריאה:>
יש, תבדוק. 

<אכרם חסון (כולנו):>
בתקופה שאני למדתי, ב-1974, ועדיין היית צעיר - - - 

<בצלאל סמוטריץ (הבית היהודי):>
לא נולדתי. 

<אכרם חסון (כולנו):>
אני אומר לך, אני למדתי אז, רוב הכסף בא מהכנסיות, בא מהוותיקן, לא ממדינת ישראל, והמשיכו לחנך דורות לתפארת עם ישראל ואנחנו חייבים להם. לכן אני באתי לכאן היום. בבוקר היינו בישיבה ביחד עם ראשי הסיעה הערבית, איימן עודה היה ואחמד טיבי ועוד כמה חברי כנסת, אצל סגן היועץ המשפטי לממשלה. שם אנחנו נלחמים, סמוטריץ, באחת העמותות שאתה מכיר, רגבים, שמביאה קצינים דרוזים שמשרתים עד היום, וחלק מהם נהרג בירושלים כדי להגן על הכנסיות, מביאים אותם בגלל בנייה בלתי חוקית, בגלל שהם עבריינים בעל כורחם והם בונים על אדמתם הפרטית, לא בונים באדמת מדינה, אין לי את הלוקסוס הזה כמוך לקבל אדמת מדינה ולבנות שם, אני לא מכיר מה זה דיור ציבורי - - - סליחה, סליחה, אני רק רציתי לחזק את זה, אתה תחזק את זה ממישהו ששירת את המדינה - - - 

<בצלאל סמוטריץ (הבית היהודי):>
אתה דמגוג, אין שום קשר בין הדברים. 

<אכרם חסון (כולנו):>
והבן שלי נמצא עכשיו בצבא, לוחם. 

<בצלאל סמוטריץ (הבית היהודי):>
וגם אני הייתי בצבא - - - 

<אכרם חסון (כולנו):>
אני רוצה להגיד לכם, אתם תהיו רגישים, ברגע שאנחנו מביאים דברים כאן לטובת אוכלוסייה שהיא מרגישה סוג ב' תתמכו בלי סייג ובלי שום הצעה, מסיבה אחת, כי אין שוויון במדינת ישראל ואנחנו סוג ג' עד היום. 

<בצלאל סמוטריץ (הבית היהודי):>
אוי נו באמת. 

<אכרם חסון (כולנו):>
אני מבקש ממך. אדוני היושב ראש, השר בנט ענה לי במליאת הכנסת שהוא מעריך מאוד את מה שהיה והוא אמר שהוא סיכם ושר האוצר נתן את ה-50 מיליון. בגלל בירוקרטיה מיותרת עד עצם היום הזה גם כבודך וגם איימן עודה, וכל האנשים הטובים שעשו עבודת קודש כדי שהכסף הזה יילך לשם, זה לא הגיע לשם, לכן טוב שמתקנים את זה עכשיו. לכנסייה מגיע, לבתי הספר האלה מגיע, אלה חלק מבשרה של מדינת ישראל ושל העם בישראל ואסור לנו לתת להם הרגשה שהם אזרחים סוג ב' או אזרחים שאנחנו לא נותנים להם שום תשומת לב. 

אני גאה שבסופו של דבר זה מגיע לשולחן הזה ואני מבקש שאנחנו נתקן את העוול ונקדם עוד כמה דברים שקשורים לא רק בנושא הזה. עכשיו דיברנו על נושא התרבות, שאנחנו פגועים שם. אנחנו מקבלים תקציב שנתי לאזרח בעדה שלי 1 שקל בשנה. 

<סתיו שפיר (המחנה הציוני):>
ההעברה הזו באה עם קיצוץ בתרבות. 

<אכרם חסון (כולנו):>
אז אני אומר לך - - -

<סתיו שפיר (המחנה הציוני):>
היא באה עם קיצוץ בספורט, היא באה עם קיצוץ בדיור הציבורי, היא באה עם קיצוץ בבריאות. זו ההעברה הזאת. למה שר האוצר דחף את ההעברה הזאת ביחד עם הדברים האלה? 

<אכרם חסון (כולנו):>
אנחנו נגד כל קיצוץ ואנחנו יודעים שהמגזר שלנו סובל קשות. 

<סתיו שפיר (המחנה הציוני):>
אני שואלת למה שר האוצר - - - 

<קריאה:>
סתיו, את תצביעי בעד? 

<סתיו שפיר (המחנה הציוני):>
קודם כל אתה לא תגיד לי מה להצביע - - - 

<היו"ר אחמד טיבי:>
לפני ההצבעה - - - 

<סתיו שפיר (המחנה הציוני):>
אנחנו לא לפני הצבעה, כי יש לי עוד שאלות. 

<היו"ר אחמד טיבי:>
לא הצבעה, חבר הכנסת סעדי מחכה לתור שלו. 

<סתיו שפיר (המחנה הציוני):>
למה משרד האוצר, העברתם את ההעברה הזאת ביחד עם ההעברות - - -

<היו"ר אחמד טיבי:>
נכון, אמרנו שהשאלה שלך היא במקום והיא שאלה נכונה.

<בצלאל סמוטריץ (הבית היהודי):>
והאם מישהו מוכן להסביר על מה צריכים לקבל את ה-50 מיליון שקלים האלה ולמה משרד החינוך לא - - - 

<היו"ר אחמד טיבי:>
תודה רבה לכם. אני מבקש לאפשר לחבר הכנסת אוסאמה סעדי לדבר. הוא גם בוגר בתי הספר האלה, לכן הוא חבר כנסת מצטיין. 

<בצלאל סמוטריץ (הבית היהודי):>
אינטליגנט. 

<היו"ר אחמד טיבי:>
לא רק בגלל שהוא בוגר. 

<אוסאמה סעדי (הרשימה המשותפת):>
אדוני היושב ראש, חבריי חברי הכנסת, אהלן וסהלן. חבר הכנסת סמוטריץ, כשאני למדתי בבית הספר הזה, כמו יתר חבריי, ואני למדתי בכולי ג'ליל אל מסחייה בעילבון, אחד מבתי הספר המצטיינים מאז ועד היום, לא היו בתי ספר ממלכתיים אצלנו בכל האזור, לא בכפר שלי, עראבה, ולא בדיר חנא ולא בבועיינה נוג'ידאת ולא באף כפר היה. מזל שהיה בית ספר ששייך לכנסייה בכפר עילבון, יישוב קטן שהיום הוא בכותרות גם בהקשרים אחרים וגם שם, אני לא רוצה להרחיב את הדיבור בעניין הנסיכים והסלמונלה, אבל מזל שהיה ליישוב הזה את בית הספר הזה, שכל הילדים המצטיינים היו הולכים לבית הספר הזה. 

אז המדינה לא סיפקה את השירות הבסיסי הזה לתלמידים והיינו נאלצים ללכת לבית הספר הזה, שאז לא שילמנו אף שקל אחד. אף שקל. 
<בצלאל סמוטריץ (הבית היהודי):>
אין ויכוח שהם עושים עבודה מצוינת. שיהיה ברור, אני לא מתווכח, בתי הספר מפתחים למצוינות, זה נפלא, אני רק מנסה להבין למה הוא מקבל ולמה אחרים לא מקבלים. 

<איימן עודה (הרשימה המשותפת):>
סמוטריץ, קח את הילד - - - משעמם לו. 

<אוסאמה סעדי (הרשימה המשותפת):>
מי לא מקבל? החרדים לא קיבלו? אתם לא קיבלתם? 

<בצלאל סמוטריץ (הבית היהודי):>
לא. 

<אוסאמה סעדי (הרשימה המשותפת):>
אתם מקבלים, אתם חולבים, אין שבוע שעובר ובוועדה הזאת - - - 

<סתיו שפיר (המחנה הציוני):>
בהעברה הזאת עכשיו אתם חולבים, אתם מקבלים מההעברה הזאת 15 מיליון שקלים. 

<אוסאמה סעדי (הרשימה המשותפת):>
גם פה. 

<בצלאל סמוטריץ (הבית היהודי):>
למה - - - צריך לקבל יותר מהילד שלי? 

<סתיו שפיר (המחנה הציוני):>
הם מתחננים שנה לתקציב - - - 

<אוסאמה סעדי (הרשימה המשותפת):>
גם פה אתה מקבל 15 מיליון. 

<סתיו שפיר (המחנה הציוני):>
סמוטריץ מקבל פה 15 מיליון שקלים בלי - - - 

<אוסאמה סעדי (הרשימה המשותפת):>
אתה מקבל 41 מיליון. תראה כמה אתה מקבל. 

<סתיו שפיר (המחנה הציוני):>
הפתרון של הממשלה למצוקת הדיור, להעביר לך 15 מיליון שקלים למאחזים לא חוקיים בהתנחלויות. 

<אוסאמה סעדי (הרשימה המשותפת):>
ו-41 מיליון הבטחה. 

<בצלאל סמוטריץ (הבית היהודי):>
את מוכנה - - -

<סתיו שפיר (המחנה הציוני):>
תעשה טובה, באמת, על מה אתה מדבר פה? 

<בצלאל סמוטריץ (הבית היהודי):>
יש לך - - - 

<אוסאמה סעדי (הרשימה המשותפת):>
סמוטריץ, תן לי להשלים. 

<סתיו שפיר (המחנה הציוני):>
הם צריכים לקבל את התקציב שלהם, זה חלק מתקציב - - -

<בצלאל סמוטריץ (הבית היהודי):>
למה מגיע לו - - -

<אוסאמה סעדי (הרשימה המשותפת):>
אני אגיד לך, זה תיקון - - -

<סתיו שפיר (המחנה הציוני):>
- - - בלי שהם יצטרכו להתחנן כל פעם ואתה לא יכול להמשיך לקבל את התקציבים האלה - - -

<היו"ר אחמד טיבי:>
סתיו, נא לאפשר - - - 

<אוסאמה סעדי (הרשימה המשותפת):>
זה תיקון - - -

<בצלאל סמוטריץ (הבית היהודי):>
את חסידה גדולה של קריטריונים ושקיפות? הכול צביעות אצלך. 

<אוסאמה סעדי (הרשימה המשותפת):>
סמוטריץ, זה תיקון של עיוות במשך עשרות שנים. 

<בצלאל סמוטריץ (הבית היהודי):>
תשאלי איפה הקריטריונים, איפה השקיפות. 

<היו"ר אחמד טיבי:>
סמוטריץ. 

<בצלאל סמוטריץ (הבית היהודי):>
אני לא יודע מה - - - 

<היו"ר אחמד טיבי:>
חבר הכנסת סמוטריץ, אני קורא אותך לסדר פעם ראשונה. 

<אוסאמה סעדי (הרשימה המשותפת):>
אתה מקבל מאות מיליונים, החטיבה להתיישבות - - - 

<סתיו שפיר (המחנה הציוני):>
החלטת ממשלה שאתה ביקשת, על מה אתה מדבר? 

<היו"ר אחמד טיבי:>
סתיו, סתיו. 

<אוסאמה סעדי (הרשימה המשותפת):>
איזה שקיפות? איזה שקיפות? חוק חופש מידע, אתה לא הסכמת להחיל חוק חופש מידע על החטיבה להתיישבות. 

<בצלאל סמוטריץ (הבית היהודי):>
אני רוצה לדעת על מה יוצא הכסף הזה. 

<אוסאמה סעדי (הרשימה המשותפת):>
חוק, לא הסכמתם להחיל חוק שקיפות. 

<מיקי לוי (יש עתיד):>
גם אנחנו נרצה לדעת על מה הולך 15 המיליון.

<בצלאל סמוטריץ (הבית היהודי):>
אין בעיה. 

<סתיו שפיר (המחנה הציוני):>
אתה יודע? 

<בצלאל סמוטריץ (הבית היהודי):>
לא. 

<אוסאמה סעדי (הרשימה המשותפת):>
אדוני היושב ראש, הסכום הזה הוא טיפה בים של אפליה מתמשכת במשך עשרות שנים. עד היום בממלכתי ובתיכון הממלכתי ובמוכר הרשמי יש אפליה בין תלמיד ערבי לתלמיד יהודי. 

<בצלאל סמוטריץ (הבית היהודי):>
אוי נו. 

<אוסאמה סעדי (הרשימה המשותפת):>
ותלך למרכז המחקר ותבדוק, ההשקעה של המדינה בתלמיד יהודי היא 23,000 פר שנה ובתלמיד ערבי היא 18,000. זה מחקר, אלה נתונים רשמיים. זה לא נתונים שלנו. אז תפסיקו לבכות - - -

<בצלאל סמוטריץ (הבית היהודי):>
למה אתה לא רוצה לבתי הספר הערביים? למה רק לכנסייתיים? אין לך מוכר שאינו רשמי ערבי? הרי רוב הערבים לומדים במוכר שאינו רשמי, הם לא הולכים לקבל מה-50 מיליון האלה.
<אוסאמה סעדי (הרשימה המשותפת):>
אבל הם מקבלים. 

<בצלאל סמוטריץ (הבית היהודי):>
אתם, כמו תמיד, הציבור שלך - - - 

<אוסאמה סעדי (הרשימה המשותפת):>
הם מקבלים. זה לא ציבור שלי? זה גם ציבור שלי. 

<בצלאל סמוטריץ (הבית היהודי):>
פתאום אתם לקחתם אחריות עליהם - - -

<אוסאמה סעדי (הרשימה המשותפת):>
מה זה אחריות עליהם? זה חלק - - - 

<בצלאל סמוטריץ (הבית היהודי):>
אתם הרי - - - 

<היו"ר אחמד טיבי:>
סמוטריץ, תן לו להמשיך. 

<בצלאל סמוטריץ (הבית היהודי):>
- - - רוכבים על הגל. 

<היו"ר אחמד טיבי:>
סמוטריץ, אתה החלטת שאני אוציא אותך ליד הילד שלך? אני לא רוצה. לא נעים לי. 

<אוסאמה סעדי (הרשימה המשותפת):>
אדוני היושב ראש וגם סמוטריץ, גם בסעיף הראשון יש יישום פעילות הממשלה לפיתוח כלכלי באוכלוסיית המיעוטים, זה 107 מיליון, זה גם חלק מההסכם שהיה ב-30.12.2015. תקרא בדברי ההסבר, זה גם הולך לשיכון, גם לרווחה, גם לחינוך, אז אנחנו דואגים לכל המגזר שלנו, בוודאי אלה הם מיטב בנינו ולכן אנחנו תומכים בהם. 

נכון, הכריכה הזו, כולם אמרו, זאת כריכה שלא בתום לב, ואתה, כמו עורך דין שלמד דיני משפחה, כאשר כורכים מין בשאינו מינו כמו בתביעות גירושין אז כורכים מזונות ופה ושם, זו כריכה שלא בתום לב. זה בדיוק העניין הזה, כרכו את זה שלא בתום לב, עם זאת אני אומר, העניין הזה של ה-50 מיליון שקל - - -

<בצלאל סמוטריץ (הבית היהודי):>
אלה שכרכו את זה, זה בשביל שאני אצביע בעדך. הרי לקואליציה יש רוב, אם אני מביא רק את ההתיישבות אני מעביר את זה בלי בעיה. מי שלא עובר זה אתם, זה לא אנחנו. 

<אוסאמה סעדי (הרשימה המשותפת):>
לא, מה פתאום. 

<בצלאל סמוטריץ (הבית היהודי):>
אתה יודע יפה מאוד שכל הכריכה הזאת משרתת אתכם, לא אותנו. 

<אוסאמה סעדי (הרשימה המשותפת):>
אז אנחנו אומרים, אדוני היושב ראש - - -

<בצלאל סמוטריץ (הבית היהודי):>
תהיה הגון. הכריכה הזאת נועדה לשרת אותך, לא אותי. לנו בקואליציה יש רוב. 

<אוסאמה סעדי (הרשימה המשותפת):>
אלה הסכמים מלפני שנה. 

<בצלאל סמוטריץ (הבית היהודי):>
אם אני צריך להעביר פה רק את ההתיישבות הצעירה ומזרח ירושלים - - -

<היו"ר אחמד טיבי:>
מה דעתך שנצביע באופן נפרד? אתה מסכים? 

<אוסאמה סעדי (הרשימה המשותפת):>
אתה מסכים להפריד? 

<בצלאל סמוטריץ (הבית היהודי):>
אתה תפריד, אבל הדיון לא יהיה עכשיו, הדיון יהיה ביום אחר שאני אעשה גיוס בקואליציה ואתה תראה שכל מה - - - מה אתה חושב? הגזמת. 

<היו"ר אחמד טיבי:>
לא, גם ה-50 מיליון שקל יעברו, בתמיכת הקואליציה, כי זו החלטת ממשלה. מה, אתה לא תקיים החלטת ממשלה? אלה 50 מיליון שקל שהם הרבה פחות ממה שצריך. 

<אוסאמה סעדי (הרשימה המשותפת):>
אבל גם ה-107, אדוני היושב ראש. 

<היו"ר אחמד טיבי:>
לא, ה-107 זה כסף שכבר הועבר, זו העברה פנימית, תיכף נקבל על זה הסבר. 

<בצלאל סמוטריץ (הבית היהודי):>
אחמד, יכול להיות שבאמת בג"צ יצטרך לעצור את זה אם זה לא חוקי, אני לא יודע. 

<מיקי לוי (יש עתיד):>
בעניין הזה אני רוצה להגיד מילה וחצי לאנשי האוצר. תדעו לכם שמי שכרך את בתי הספר או את החינוך הכנסייתי עם יהודה ושומרון ועם כל סיפור כספי ההתנחלויות ועם כל זה הוא גאון. לא עושים דבר כזה, אתם עובדים עלינו. אני אומר לכם, זה לא בסדר, חבר'ה. הכריכה הזו היא לא לטעמי. 

<בצלאל סמוטריץ (הבית היהודי):>
הוא אף פעם לא עשה את זה. 

<מיקי לוי (יש עתיד):>
לא עשיתי את זה בצורה הזאת. תבדוק אותי, אתה לא היית שם. אמרת שלא היית שם אז שב בשקט. לכן כל ה-0.7 הזה הוא לא לעניין, חבר'ה. זה לא בסדר, אני אומר לכם את זה מעומק לבי. ועכשיו אני מבקש תשובה, האם זה בבסיס התקציב, הקיצוץ 0.7, או לא בבסיס התקציב? 

<היו"ר אחמד טיבי:>
תודה, חברת הכנסת סתיו שפיר, אחר כך האוצר. 

<סתיו שפיר (המחנה הציוני):>
אדוני היושב ראש, אני רוצה לפרוס פה את הנתונים בפני חברי הכנסת. קודם כל הנוהל שנקבע בוועדה שאומר שצריכים להגיע לפה נושאים כשהם נושאים נפרדים, אי אפשר לכרוך באותה העברה תקציבית נושאים שהם שונים אחד מהשני, הוא מופר לחלוטין בהעברה הזאת. מה קורה פה באמת? יש פה סחיטה של חברי הכנסת, מביאים לכאן נושא מאוד חשוב, שאתם באמת ניהלתם עליו מאבק מפואר במשך שבועות כדי לקבל כסף שהיה צריך להגיע אליכם מראש לחינוך הנוצרי ואני לא מבינה למה הוא לא מתוקצב בבסיס, אני לא מצליחה להבין את זה, איך יכול להיות שכספים כאלה לא מתוקצבים בבסיס, זו חייבת להיות הדרישה לתקציב הבא, כורכים פה עוד העברה לטובת יוצאי אתיופיה, עוד העברה חשובה מאוד ועוד כמה העברות חשובות, לצד העברות שנובעות מהסכמים פוליטיים קואליציוניים שאני בטוחה שחבר הכנסת סמוטריץ מכיר היטב, כמו העברה של 15 מיליון שקלים להתיישבות צעירה ביהודה ושומרון. למה לא מעבירים את הכסף הזה להתיישבות צעירה בגליל? בנגב? בגולן? לא ברור. 

<בצלאל סמוטריץ (הבית היהודי):>
סתיו, את נוראה מעליבה אותי, את יודעת? 

<סתיו שפיר (המחנה הציוני):>
רק יהודה ושומרון חשובה, זה כל מה שהממשלה רוצה להשקיע בו. 

<בצלאל סמוטריץ (הבית היהודי):>
את נורא מעליבה אותי, סתיו. 

<סתיו שפיר (המחנה הציוני):>
עוד העברה תקציבית, 41 מיליון שקל - - -

<בצלאל סמוטריץ (הבית היהודי):>
אני מעולם לא הבאתי לכאן העברה של סכום כל כך נמוך של 15 מיליון. זה לא קשור אליי, אני לא מדבר בסכומים כאלה. 

<סתיו שפיר (המחנה הציוני):>
נורא מצחיק. 

<בצלאל סמוטריץ (הבית היהודי):>
אל תעליבי אותי סתם, אני לא צוחק. 

<סתיו שפיר (המחנה הציוני):>
עוד העברה תקציבית של 41 - - - 

<מיקי לוי (יש עתיד):>
15 מיליון זה קטן עליך? 

<בצלאל סמוטריץ (הבית היהודי):>
אני אף פעם לא העברתי פה בשנה וחצי, אף פעם לא הגנתי פה על העברה של סכום כל כך נמוך. טמקין, תתבייש לך, איפה אתה? טמקין, תתבייש לך שזה רק 15 מיליון להתיישבות צעירה פה ביו"ש. אני מעולם לא הגנתי על סכום כל כך נמוך. 
<היו"ר אחמד טיבי:>
תמשיך, חוש ההומור שלך לא מי יודע מה. 

<סתיו שפיר (המחנה הציוני):>
עוד 41 מיליון שקלים לאבטחה במזרח ירושלים. מה זה? זו הגדלה של יותר מחצי. התקציב המקורי עמד על סכום פחות או יותר דומה, הגדלה שמגדילה שוב את התקציב של אבטחה במזרח ירושלים, שאגב נמצא מתחת למשרד החקלאות משום מה, קודם הוא היה במשרד השיכון. 

<בצלאל סמוטריץ (הבית היהודי):>
אבל זו אותה החלטת ממשלה. 

<מיקי לוי (יש עתיד):>
זה כמו השירות הלאומי, זה הולך עם השר. 
<סתיו שפיר (המחנה הציוני):>
הוא נמצא בתוך התקנה, הוא נמצא מתחת - - -

<בצלאל סמוטריץ (הבית היהודי):>
זה משטרת ישראל - - -

<מיקי לוי (יש עתיד):>
לא נכון, אני הייתי שם מ"פ צעיר, אל תבלבל את המוח. 

<היו"ר אחמד טיבי:>
אוקיי, סתיו, נא לסיים. 

<סתיו שפיר (המחנה הציוני):>
לא, אבל לא סיימתי. 

<בצלאל סמוטריץ (הבית היהודי):>
היית מ"פ צעיר לפני 50 שנה. 

<מיקי לוי (יש עתיד):>
נכון, זה לא למשטרת ישראל. 

<בצלאל סמוטריץ (הבית היהודי):>
זה למשטרת ישראל. 

<היו"ר אחמד טיבי:>
מיקי, נא לאפשר לסתיו שפיר לסיים. 

<בצלאל סמוטריץ (הבית היהודי):>
אבל למה אתה מקלקל לסתיו את הפוליטיקה? 

<היו"ר אחמד טיבי:>
סמוטריץ, אני לא קורא אותך לסדר פעם שנייה. 

<סתיו שפיר (המחנה הציוני):>
חברים, אני גם אקריא לכם מאיפה מגיעים - - - 

<היו"ר אחמד טיבי:>
לא, אמרתי, לא קורא אותך לסדר. 

<מיקי לוי (יש עתיד):>
אז תגיד את זה למשטרת ישראל. למה אתה עושה את זה כך? 

<היו"ר אחמד טיבי:>
מיקי, בואו נתכנס לנושא שבגללו אנחנו פה, בהתחלה לפחות. 

<סתיו שפיר (המחנה הציוני):>
ואני רק אסיים ואומר, מאיפה מגיעים התקציבים האלה? הם מגיעים מקיצוץ, אני אגיד לכם מאיזה קיצוצים. 2 מיליון שקלים מדיור ציבורי ודיור מוגן, מפעולות והתחדשות עירונית בתוך משרד השיכון, תכנית פיתוח חינוך, בניית כיתות לימוד, מקצצים 13 מיליון שקלים, עוד ממענקי עידוד לעסקים קטנים ובינוניים, מקצצים גם קרוב למיליון שקלים. מקצצים מעידוד תעסוקה, מקצצים מקורסים והכשרות מקצועיות, שוב, לכל האוכלוסיות, בפרט לאוכלוסיות ייעודיות, אוכלוסיות מיוחדות. מורידים 5 מיליון מעידוד תעסוקת הורים באמצעות סבסוד מעונות, משפחתונים וצהרונים, גם מזה 5 מיליון. עוד 5 מיליון מסבסוד שהות ילדי הורים עובדים במעונות יום, מורידים תקציבים ממחקר, ממינהל תרבות, ממינהל הספורט. רק עכשיו כולם מדברים שמוסיפים פתאום תקציבים לספורט, לא, מקצצים תקציבים מהספורט. אל תעבדו עלינו בעיניים. 

<היו"ר אחמד טיבי:>
זהו זה, תודה רבה. 

<סתיו שפיר (המחנה הציוני):>
מורידים תקציבים מהוצאות חירום אזרחיות. כל התקציבים האלה עוברים על חשבון שירותים חברתיים אחרים ומכריחים אותנו להצביע על זה כמקשה אחת. הדבר הזה אסור, הוא לא חוקי והוועדה חייבת להתנגד לסיפור הזה ולהביא אותם אחד אחד. 

<היו"ר אחמד טיבי:>
תודה רבה, סתיו. בבקשה, נציג האוצר. תציג את עצמך ותדבר. 

<בצלאל סמוטריץ (הבית היהודי):>
את מצביעה איתי או שאת רק מדברת? את מצביעה איתי נגד? 

<סתיו שפיר (המחנה הציוני):>
אל תעשה עליי פה דאווינים, בצלאל. 

<בצלאל סמוטריץ (הבית היהודי):>
את עושה דאווינים. 

<סתיו שפיר (המחנה הציוני):>
אם היה לך - - - 

<בצלאל סמוטריץ (הבית היהודי):>
את מצביעה איתי נגד? זה חמור מאוד, את מצביעה איתי נגד? 

<סתיו שפיר (המחנה הציוני):>
אם הייתה לך הגינות בסיסית על הדבר הזה לא היית מעז בכלל לפתוח את הפה. 

<מיקי לוי (יש עתיד):>
כן, אם נפריד את הכנסייתי. 

<בצלאל סמוטריץ (הבית היהודי):>
לי אין שום בעיה - - -

<היו"ר אחמד טיבי:>
חבל שנציג משרד המשפטים לא הגיע למרות שהוא הוזמן, כי זה חשוב. 

<סתיו שפיר (המחנה הציוני):>
לא, זה ממש סחיטה, זה לא להאמין. מכריחים אותנו להצביע פה על דברים שאנחנו מתנגדים להם - - - 

<תמיר כהן:>
חבר הכנסת טיבי, תמיר כהן, רפרנט מקרו, אגף התקציבים באוצר. ברשותך אני אציג את הפנייה קודם ואז נעלה כל שאלה לגופה. 

<היו"ר אחמד טיבי:>
בבקשה, הבמה שלך. 

<תמיר כהן:>
הפנייה שמובאת בפניכם נועדה ליישם את החלטת הממשלה 717 מיום 15 בנובמבר 2015 בנושא התכנסות תקציב 2016 למסגרות פיסקליות שעיקרה ביצוע התאמות בסדר העדיפות של הממשלה בסך של 492.2 מיליוני ₪. אני אסביר רגע איך הפנייה בנויה. הפנייה, כפי שנשלחה לוועדה, בטבלה הראשונה מוצגים השימושים של הפנייה. לאור השאלות של חברי ועדת כספים, אני מבקש לציין כיה שימושים שמובאים פה בפנייה הם השימושים שעליהם החליטה הממשלה בהחלטת הממשלה 717 במסגרת הניסיון שלה להתכנס למסגרות תקציב בשנת 2016. לאור זאת השימושים מובאים בפנייה הזו. 

<בצלאל סמוטריץ (הבית היהודי):>
אז זה הכול אותה החלטת ממשלה? גם הכנסייתי, גם ההתיישבות? הכול באותה החלטת ממשלה? 

<סתיו שפיר (המחנה הציוני):>
איך זה קשור? מה אמרת במשפט הזה? איך קשור חלק א' של המשפט לחלק ב'? 
<תמיר כהן:>
אני מסביר שוב. 

<היו"ר אחמד טיבי:>
תנו לו להסביר, אני מבקש. 

<תמיר כהן:>
אני מסביר שוב, ביום 15 בנובמבר התקבלה החלטת הממשלה. החלטת הממשלה כללה את השימושים הבאים: דחיית פירוק רשות השידור, תגבור אבטחה במזרח ירושלים, קידום יוצאי אתיופיה - - -

<קריאה:>
טוב, קראנו, אנחנו מכירים את - - -

<תמיר כהן:>
מענקים ביו"ש ושימושים נוספים. לאור זאת היינו צריכים לבצע את ההתאמות בסדר העדיפות מתקציב המדינה. 

<היו"ר אחמד טיבי:>
איפה נופל כאן הכסף המיועד לבתי הספר הכנסייתיים? לא הזכרת אותו בהחלטה הזו. 

<תמיר כהן:>
נכון, הכסף הזה התקבל בהחלטת שר האוצר בסוף שנת 2015, לאור העובדה שזה קרה לאחר בניית תקציב לשנת 2015-2016 אנחנו מביאים עכשיו לאישור את הפנייה הזו. 

<בצלאל סמוטריץ (הבית היהודי):>
זה לא צריך החלטת ממשלה? 

<סתיו שפיר (המחנה הציוני):>
לא הסברת למה זה כרוך אחד בשני. למה אתם לא מפרידים את זה עכשיו? תפרידו. 

<בצלאל סמוטריץ (הבית היהודי):>
שר האוצר מוסמך? 

<קריאה:>
יש החלטת ממשלה. 

<סתיו שפיר (המחנה הציוני):>
בתי הספר הנוצריים, הבטחתם להם תקציב - - -

<היו"ר אחמד טיבי:>
אמרת החלטת ממשלה על הכנסייתיים? 

<תמיר כהן:>
לא, אני חוזר. 

<קריאה:>
יש כבר, יש החלטה. 

<היו"ר אחמד טיבי:>
יש החלטה? 

<תמיר כהן:>
נכון, החלטת ממשלה 922 שהתקבלה ב-30 בדצמבר 2015 מדברת על בתי החינוך הנוצריים, יתר השימושים - - -

<היו"ר אחמד טיבי:>
לפני 922.

<תמיר כהן:>
נכון, יתר השימושים - - - 

<סתיו שפיר (המחנה הציוני):>
אז למה זה לא בא לוועדה? 

<היו"ר אחמד טיבי:>
לפני 922. 

<בצלאל סמוטריץ (הבית היהודי):>
רק צריך למצוא לזה מקורות תקציביים. 

<היו"ר אחמד טיבי:>
ההחלטה התקבלה בסוף השנה שעברה, הייתה אמורה לעבור במרץ. הכסף היה אמור לעבור במרץ, מאז הוא נתקע אי שם והוא לא עובר לבתי הספר הכנסייתיים, עד שהגענו הלום. תנו לנו הסבר. כן, דני.

<דניאל לורברבוים:>
הסיבה העיקרית שהעברת הכספים מתעכבת זה בגלל, כמו שחבר הכנסת בצלאל סמוטריץ הזכיר, יש פה בעיות משפטיות ואנחנו מוודאים גם עם הלשכה המשפטית של משרד החינוך וגם עם הלשכה המשפטית של המשרד לשוויון חברתי שהכול יהיה תקין והכסף יוכל לעבור ללא בעיות.

<בצלאל סמוטריץ (הבית היהודי):>
אתה יכול להסביר איך? על מה הוא עובר, לאן הוא הולך? למה זה לא במשרד החינוך? ממתי בתי ספר מקבלים מהמשרד לשוויון חברתי? האם יש עוד בתי ספר שמקבלים מהמשרד לשוויון חברתי? האם עשיתם על זה מחקר, כמה מקבל תקציב המוכר החרדי, כמה מקבל הנוצרי? האם באמת תלמיד בבתי הספר הכנסייתיים מקבל היום פחות מתלמיד במוכר שאינו רשמי החרדי או הדתי לאומי או הערבי האחר? 

<סתיו שפיר (המחנה הציוני):>
יש לכם מחקר, סמוטריץ. תלמידים בחינוך הממלכתי דתי מקבלים הכי הרבה כסף - - -

<בצלאל סמוטריץ (הבית היהודי):>
האם יש הצדקה ל-50 מיליון האלה? השאלה אם יש הצדקה לזה. 

<סתיו שפיר (המחנה הציוני):>
תלמידים בחינוך הערבי מקבלים הכי מעט כסף. זה מחקרים שמשרד החינוך - - -

<בצלאל סמוטריץ (הבית היהודי):>
אז אני שואל עכשיו האם במוכר שאינו רשמי הכנסייתי מקבלים פחות מהמוכר שאינו רשמי הערבי או במוכר שאינו רשמי החרדי. 

<סתיו שפיר (המחנה הציוני):>
אני שואלת שאלה אחרת, למה לא הבאתם את החלטת הממשלה לחינוך הכנסייתי בנפרד מההעברה הזו? 

<בצלאל סמוטריץ (הבית היהודי):>
האם יש הצדקה לתוספת?

<מיקי לוי (יש עתיד):>
למה כל הכריכה הזו? תראו ממה זה מתחיל, הבעיה היא כריכה באותה בקשת העברה. מכאן מתחילה כל הבעיה. למה אי אפשר לעשות הפרדה? אתם מכניסים אותנו לפלונטר. 

<סתיו שפיר (המחנה הציוני):>
ברור שאפשר. זה ניסיון סחיטה, מה זאת אומרת? 

<מיקי לוי (יש עתיד):>
ומכריחים אותנו, רגע, אם אני אצביע בשבילו אני אמור להצביע בשביל הכול. זה לא בסדר. זה תרגיל. 

<סתיו שפיר (המחנה הציוני):>
זה פשוט סחיטה של חברי הכנסת, זה מה שאתם עושים פה. אפשר להזמין מישהו יותר בכיר ממשרד האוצר שיסביר לנו את הדבר הזה? 

<היו"ר אחמד טיבי:>
ברשותך, אני רוצה לפנות לאוצר. אל"ף, אני רוצה לענות לסמוטריץ ואחר כך לאוצר. 

<מיקי לוי (יש עתיד):>
אבל לא קיבלתי תשובה אחת. 

<היו"ר אחמד טיבי:>
אתה תקבל, אני אאפשר להם לענות לך. חבר הכנסת סמוטריץ, מדובר בבתי ספר שמלבד העובדה שהתוצר שלהם בסוף מהאיכותיים והטובים ביותר שיש בארץ, גם מבחינת שיעור זכאות, גם מבחינת איכות אנושית וכדומה, הם קופחו מבחינת התקציבים האלה ולכן יצאנו למאבק. 

<בצלאל סמוטריץ (הבית היהודי):>
קופחו אל מול מי? 

<היו"ר אחמד טיבי:>
ולכן - - -

<בצלאל סמוטריץ (הבית היהודי):>
אחמד, קופחו אל מול מי? 

<היו"ר אחמד טיבי:>
קבוצת ביקורת דומה. 

<בצלאל סמוטריץ (הבית היהודי):>
מי? 

<היו"ר אחמד טיבי:>
אתה יודע מי. 

<בצלאל סמוטריץ (הבית היהודי):>
המוכר שאינו רשמי הערבי? 

<היו"ר אחמד טיבי:>
אתה יודע מי. 

<מיקי לוי (יש עתיד):>
זה ממש לא רלוונטי. 

<היו"ר אחמד טיבי:>
ולכן הגענו אחרי המאבק להחלטה על 50 מיליון שקל. הממשלה שאתה חבר בה.

<סתיו שפיר (המחנה הציוני):>
עכשיו התחייבו להכניס את זה לבסיס התקציב? 

<בצלאל סמוטריץ (הבית היהודי):>
למה לא דרך משרד החינוך? 

<היו"ר אחמד טיבי:>
אגב, ביקשנו להכניס את זה לבסיס התקציב והם סירבו. כרגיל האוצר מסרבים. 

<סתיו שפיר (המחנה הציוני):>
אז מה שיקרה בשנה הבאה זה שוב אותו דבר, יסחטו להעביר לבתי הספר האלה ובאותה מידה להעביר לחברים של סמוטריץ באותה העברה תקציבית? 

<בצלאל סמוטריץ (הבית היהודי):>
- - -

<היו"ר אחמד טיבי:>
חבר'ה, גם כשאני יושב ראש יש לי זכות דיבור. היות שהשווית אותם לקבוצות אחרות, נדמה לי שאתה, סמוטריץ, האחרון בחדר הזה שאתה צריך להתלונן או להעיר לגבי אחרים שמקבלים פירורים. 50 מיליון שקל הם חלק קטן ממה שבתי הספר האלה צריכים לקבל. אף אחד לא ממציא להם תקנה מיוחדת, כמו שעושים לכם, המתנחלים, אף אחד - - -

<בצלאל סמוטריץ (הבית היהודי):>
- - - בתי הספר או ההתנחלויות? 

<היו"ר אחמד טיבי:>
אף אחד מהם לא השתלט על קרקע של אחרים. הם עושים הכול בתרומות, גם מחוץ לארץ, גם מאמץ של בתי הספר, גם של ההורים, מקימים בתי ספר, לרוב לא בהשקעת המדינה, לא בתקציב ממומן מהמדינה. בסופו של דבר לבוא ולומר את הדברים האלה כאן, להטיח בהם את הדברים האלה - - -

<בצלאל סמוטריץ (הבית היהודי):>
אני לא מטיח בהם, חס וחלילה, אני מוכן שהם יקבלו, אני רוצה שכולם יקבלו. 

<היו"ר אחמד טיבי:>
האנדרסטייטמנט הוא שאתה עושה מעשה לא הוגן. 

<בצלאל סמוטריץ (הבית היהודי):>
למה? 

<היו"ר אחמד טיבי:>
דבר שאתה עושה רוב הזמן, אגב.

<בצלאל סמוטריץ (הבית היהודי):>
למה? 

<היו"ר אחמד טיבי:>
הסברתי לך למה. 

<בצלאל סמוטריץ (הבית היהודי):>
תגיד לי למה - - - 

<היו"ר אחמד טיבי:>
תראה מה הם עושים ותראה מה אתה אומר - - -

<בצלאל סמוטריץ (הבית היהודי):>
אתה אומר עידוד מצוינות, אתה אומר - - -

<היו"ר אחמד טיבי:>
מילא אם אמא תרזה הייתה באה ואומרת את הדברים האלה, אבל כשאתה אומר את זה - - -

<בצלאל סמוטריץ (הבית היהודי):>
אתה אומר עידוד ל - - - 

<היו"ר אחמד טיבי:>
מוסרית זה בעייתי. בעייתי. 

<בצלאל סמוטריץ (הבית היהודי):>
אחמד, אם תוכל לענות לי, אתה אומר עידוד מצוינות, בתי ספר מצוינים, מגיעים ל - - - 

<היו"ר אחמד טיבי:>
לא רק עידוד מצוינות. 

<בצלאל סמוטריץ (הבית היהודי):>
אני בעד. 

<היו"ר אחמד טיבי:>
עידוד המשך הפעילות הבית ספרית שהתוצאה שלה, בגלל שהם טובים, זה מצוינות. 

<בצלאל סמוטריץ (הבית היהודי):>
מצוין. יש עוד בתי ספר - - -

<היו"ר אחמד טיבי:>
בגלל שהם טובים יוצא שהם מצוינים. 

<בצלאל סמוטריץ (הבית היהודי):>
נהדר, אני איתך, אחמד. אתה מוכן יחד איתי להיאבק? יש עוד בתי ספר כאלה, תלמודי תורה, כמו תלמודי תורה - - -

<היו"ר אחמד טיבי:>
ולכן השאלה שנשאלה כאן על ידי חברי הכנסת לאוצר, האם אפשר מבחינתכם, ואני רוצה לתפוס אותך במילה, אתה הקראת את כל הסעיפים לפי החלטת הממשלה בנובמבר ולא הקראת את הסעיף של בתי הספר הכנסייתיים כי הוא לא קשור בהחלטה ההיא. 

<סתיו שפיר (המחנה הציוני):>
זו החלטת ממשלה אחרת. 

<היו"ר אחמד טיבי:>
החלטת ממשלה אחרת. לכן אני מבקש אם אפשר להצביע בנפרד על הסעיף הזה וכל השאר - - -

<בצלאל סמוטריץ (הבית היהודי):>
היום אני מסרב לזה, אתה לא יכול לעשות את זה היום. אם אתה משנה את הסדר אתה צריך לעשות את זה ביום אחר. 

<היו"ר אחמד טיבי:>
אני שואל את נציגי האוצר, לא אותך, בשלב זה. 

<בצלאל סמוטריץ (הבית היהודי):>
לא, אני אלך על זה ליועץ המשפטי של הוועדה. היועץ המשפטי של הוועדה - - - 

<תמיר כהן:>
ברשותך, חבר הכנסת טיבי. 

<היו"ר אחמד טיבי:>
בוא נשמע את התשובה, אחר כך אני אאפשר לך - - -

<סתיו שפיר (המחנה הציוני):>
אני רוצה לקבל תשובות נוספות מהאוצר, לגבי הסעיפים - - - 

<היו"ר אחמד טיבי:>
בבקשה. 

<תמיר כהן:>
אנחנו נענה לכל שאלה שלא תישאל. לגופו של עניין אנחנו כרגע מציגים את הפנייה ומביאים את הפנייה לאישור כמו שהיא מוצגת לכם ואנחנו מבקשים להצביע עליה כפי היא הובאה בפניכם. ברשותכם, אסביר ואחזור שוב, שהסיבה שה-50 מיליון לטובת תגבור שירות החינוך הנוצרי מובאים כאן בגלל או לאור העובדה שזה התקבל ב-30 בדצמבר 2015, עדיין לא תוקצב ואנו מוצאים לנכון להביא את זה לאישור בפניכם כרגע.

<סתיו שפיר (המחנה הציוני):>
זה לא הסבר ללמה זה מגיע באותה העברה תקציבית עם 15 מיליון שקלים להתנחלויות ו-41 מיליון שקלים לארגונים של החברים של סמוטריץ. זה פשוט לא מסביר את זה, יש פה שתי החלטות ממשלה נפרדות. את ההחלטה על הקיצוץ אתם יכולים להביא לכאן לוועדה, זאת החלטה אחת, את ההחלטה על שמונה נושאים שונים - - -

<בצלאל סמוטריץ (הבית היהודי):>
איזה ארגונים - - - 

<סתיו שפיר (המחנה הציוני):>
שמונה נושאים שונים, 50 מיליון לרשות השידור, 41 מיליון אבטחה במזרח ירושלים - - -

<מיקי לוי (יש עתיד):>
מין שאינו במינו, זה פשוט לא יאומן. 

<סתיו שפיר (המחנה הציוני):>
תביאו את זה בהעברות נפרדות. הוא לא עונה לשאלה, הוא גם לא יכול לענות לך על השאלה. 

<מיקי לוי (יש עתיד):>
ועוד דבר אחד לא ענית לי, האם זה בבסיס התקציב או לא. 

<סתיו שפיר (המחנה הציוני):>
וגם להבין למה זה מגיע מקיצוץ פלאט. איך יכול להיות שאתם מקצצים בספורט ובחינוך ובשיכון, בדיור ציבורי, בשביל ההעברה הזאת? לא מצאתם מקורות אחרים? תקציבים אחרים שלא נוצלו? 

<תמיר כהן:>
אני כבר עונה לך. חבר הכנסת מיקי לוי, התשובה היא כן, זה בבסיס תקציב 2014. 

<מיקי לוי (יש עתיד):>
אתם מבינים מה אתם עושים לעצמכם? אתם אומרים שבשנה הבאה זה לא יהיה בבסיס התקציב, זה ייכנס עם 4.5% פלאט השנה ועוד 0.7 שעכשיו אתם מורידים, זה 5.2 קיצוץ בשנה הבאה. אנחנו לא נורמלים. אתם מבינים מה שאתם עושים לעצמכם? דבר פשוט, מכיוון שזה לא בבסיס התקציב אתם בשנה הבאה תעברו את אותם מדורי גיהינום, תתחננו לכולם. 

<איימן עודה (הרשימה המשותפת):>
מיקי, אתה מדבר - - - 

<מיקי לוי (יש עתיד):>
רגע, רגע. 

<קריאה:>
אבל בכל מקרה זאת הייתה החלטה - - -

<מיקי לוי (יש עתיד):>
הפלאט של 2017, הפלאט של 2017-2018 הוא - - -

<קריאה:>
אתה טועה. 

<בצלאל סמוטריץ (הבית היהודי):>
זה 2016. 

<מיקי לוי (יש עתיד):>
הוא מצטרף ל-17'-18'.

<בצלאל סמוטריץ (הבית היהודי):>
לא. 

<איימן עודה (הרשימה המשותפת):>
זה העברה תקציבית, מיקי. 

<מיקי לוי (יש עתיד):>
חברים, אתם לא מבינים. 

<איימן עודה (הרשימה המשותפת):>
אבל זו העברה חד פעמית. 

<היו"ר אחמד טיבי:>
ה-0.7 הוא ב-16'. 

<מיקי לוי (יש עתיד):>
מצטרף ל-17'-18'. 

<תמיר כהן:>
חבר הכנסת מיקי לוי צודק, תעדוף ההוצאות הוא בבסיס התקציב ולכן כל תעדוף רץ גם לשנים קדימה. 

<מיקי לוי (יש עתיד):>
בבקשה, חברים. 

<היו"ר אחמד טיבי:>
אני מבקש הסבר למה שאמרת. 

<תמיר כהן:>
בהתאם להחלטת הממשלה - - -

<היו"ר אחמד טיבי:>
אני מבקש שתסביר לוועדה את מה שאמרת. 

<מיקי לוי (יש עתיד):>
בכל הדברים יהפכו לעניים בפתח. 

<היו"ר אחמד טיבי:>
מיקי, תירגע. 

<מיקי לוי (יש עתיד):>
לא, זה עניין כלכלי. הפלאט של שנה הבאה ולאחר מכן, מה שאמרו לנו שיהיה פלאט, חילקו את כל הכסף, עשו פלאט של 2%, אחר כך ראו שהם בבעיה פיסקלית, הוסיפו עוד 2.5, זה 4.5 ועכשיו ה-0.7 הזה מצטרף, זה 5.2 בשנה הבאה, זה אומר שלא כל מה שיש פה על השולחן נפגע, זה הרווחה וזה החינוך והבריאות והערבים וזה הכול. זה 5.2 פלאט משאר התקציב וכל הקשקושים של תוספות למשרדים הם בעלמא. כל שר יצא לי עם לא יודע מה, 17,000 כיתות, כל מיני קשקושים, שזה דברים צבועים, הבסיס של המשרדים, הבסיס ירד. זה אומר שזה עוד פחות ממה שחשבנו ואני אומר לך, זה לא יכול לעבור לסדר היום, זו רמאות של לא יודע מי, של שר האוצר שדיבר על 2% פלאט, גדל ל-4.5 אחרי אותו לילה מפורסם שכל שר לקח כמה שהוא יכול ועכשיו ה-0.7 מצטבר, זה 5.2. 5.2 בבסיס התקציב, אתם מבינים מה זה? זה אומר אין רווחה, אין חינוך, אין כלום. זו רמאות. 
<איימן עודה (הרשימה המשותפת):>
אדוני היושב ראש, אני מבקש הערת ביניים. 

<היו"ר אחמד טיבי:>
איתי טמקין, אחר כך איימן. 

<איתי טמקין:>
רק לדברים שחבר הכנסת לוי פה ציין. התקציב משנת 2016 לשנת 2017 גדל, הוא גדל בסדר גודל של 20 מיליארד שקל בין השנה הראשונה לשנה השנייה. שוב פעם, התקציב גדל בין השנה הראשונה לשנה השנייה. 

<מיקי לוי (יש עתיד):>
זה טייס אוטומטי. 

<איתי טמקין:>
התקציב גדל גם בדברים שמכונים טייס אוטומטי, דברים שהם גידולים טבעיים, או דברים שהממשלה כבר מחויבת לגביהם, אבל - - -

<סתיו שפיר (המחנה הציוני):>
באחוז פחות ממה שהוא היה אמור לגדול. 

<איתי טמקין:>
אני אסיים שנייה. 

<סתיו שפיר (המחנה הציוני):>
זו המשמעות של הקיצוץ הזה. 

<איתי טמקין:>
בסוף לממשלה יש כלל הוצאה ויש כלל גירעון. כדי לעמוד בכלל ההוצאה וכלל הגירעון נותנים לה לגדול ב-20 מיליארד שקל בין השנים. זה הכלל הזה. כדי להצליח לגדול רק ב-20 מיליארד שקל ולא ב-24 או ב-25 מיליארד שקל הממשלה הייתה צריכה להגיד איפה היא לא רוצה לגדול. היא תמשיך לגדול בקצבים מאוד מאוד גבוהים, אבל היא צריכה לוותר על חלק מהגידולים. 

<סתיו שפיר (המחנה הציוני):>
היא מוותרת על רווחה, חינוך, דיור ציבורי, עידוד תעסוקה. על זה הממשלה החליטה לוותר? 

<מיקי לוי (יש עתיד):>
אני אתן לך דוגמה, איתי יקירי, נתנו לפני שנה - - -

<איתי טמקין:>
תקציב החינוך - - -

<סתיו שפיר (המחנה הציוני):>
איתי, הטריק הפוליטי הזה, אבל זה בלתי נסבל - - -

<מיקי לוי (יש עתיד):>
זה טריק פוליטי, ציבורי, מגעיל. 

<סתיו שפיר (המחנה הציוני):>
כי מה אתם עושים פה? אתם באים ואומרים, בשביל ה-50 מיליון שקלים, שהם מוצדקים והם היו צריכים לעבור לחינוך הכנסייתי והם צריכים להיות בבסיס התקציב, הרי מה עושים לכם פה? אתם באים לפה לשכנע אותנו להעביר את זה, כולנו רוצים להעביר את החלק הזה בתוך ההעברה התקציבית, אבל הם לא מבטיחים בכלל שזה ייכנס לבסיס התקציב, כלומר בשנה הבאה אותו מסע ייסורים, עוד פעם להתחנן, עוד פעם להעביר וכל פעם עם קיצוצים תקציביים. 

<היו"ר אחמד טיבי:>
אגב, זו הייתה החלטה חד פעמית. 

<סתיו שפיר (המחנה הציוני):>
כל פעם - - -

<מיקי לוי (יש עתיד):>
בשנה הבאה הוא יהיה עוד הפעם - - - 

<היו"ר אחמד טיבי:>
לא, החלטה חד פעמית. 

<סתיו שפיר (המחנה הציוני):>
בשביל הפירורים להעביר ולהתחנן ואתם במשרד האוצר עוד מסבירים לנו שמדובר בגידול. לא מדובר בגידול בתקציב, אתם מקטינים את מה שאמור היה להיות הגידול בתקציב. 

<היו"ר אחמד טיבי:>
לכן אמרנו שאנחנו לא מרוצים מההסכם ההוא. 

<מיקי לוי (יש עתיד):>
סתם לדוגמה, המדען הראשי נמצא בכלכלה, מה עשה הכלכלה? הוריד את כל מה שהוא צריך לעשות פלאט מהמדען הראשי. 

<סתיו שפיר (המחנה הציוני):>
ששר האוצר יבוא לפה להסביר את זה.

<היו"ר אחמד טיבי:>
תודה רבה. חבר הכנסת איימן עודה. 

<איימן עודה (הרשימה המשותפת):>
חברים, הבעיה יותר קשה. משרד החינוך לא נתן כלום, אפס, זה בא ממשרד האוצר אחרי לחצים. דובר על מענק חד פעמי של 50 מיליון שקלים, לא דובר על תקציב שנתי אלא פעם אחת. הדרישה העיקרית שלנו הייתה 200 מיליון שקלים כל שנה, פשוט מאוד לא הצלחנו. אתם חושבים שאנחנו פריבילגים, להגיד שעכשיו אנחנו מוותרים על ה-50 מיליון שקלים - - -

<סתיו שפיר (המחנה הציוני):>
אף אחד לא חושב את זה.

<איימן עודה (הרשימה המשותפת):>
כי בשנה הבאה אנחנו צריכים להיאבק? חברת הכנסת סתיו שפיר, אנחנו צריכים לקבל עכשיו את ה-50 מיליון שקלים ואנחנו ניאבק בשנה הבאה בשביל עוד 50 ועוד יותר מזה. אין לנו ברירה אחרת. אנחנו אזובי הקיר, אנחנו במצב קשה, שרוצים את הכסף עכשיו. 

<סתיו שפיר (המחנה הציוני):>
אתה מבין שזה לא אנחנו ואתם. זה לא אנחנו ואתם. זה צריך להיות אינטרס של המדינה שכל ידל יקבל תקצוב הוגן. 

<איימן עודה (הרשימה המשותפת):>
אנחנו רוצים את הכסף עכשיו ואנחנו ניאבק כל שנה. אתם לא תבקשו מאיתנו לזוז עכשיו כי אולי נקבל בשנה הבאה. 

<סתיו שפיר (המחנה הציוני):>
זה לא אנחנו ואתם. 

<איימן עודה (הרשימה המשותפת):>
עכשיו נקבל וניאבק בשנה הבאה.

<סתיו שפיר (המחנה הציוני):>
זה צריך להיות אינטרס של כולם שכל ילד יקבל תקציב הוגן. 

<היו"ר אחמד טיבי:>
תודה. אני רוצה לתת - - - 

<סתיו שפיר (המחנה הציוני):>
אנחנו ואתם זה הסחטנות הזאת פה.

<היו"ר אחמד טיבי:>
סתיו, סתיו. 

<סתיו שפיר (המחנה הציוני):>
שמשרד האוצר יסביר בבקשה למה זה לא בבסיס.

<היו"ר אחמד טיבי:>
הוא יסביר אחר כך. 

<סתיו שפיר (המחנה הציוני):>
שיגיד את זה פה בקול רם בוועדה, איך הוא מסביר שזה לא בבסיס. 

<היו"ר אחמד טיבי:>
סתיו. הכומר ג'ריס מנסור הוא מאגודת הניהול של בתי הספר הכנסייתיים, הוא מהיישוב ראמה, אהלן וסהלן. יחד עם חבריו הוא ליווה את המאבק הזה, הוא גם היה חלק מהאנשים שפנו אלינו בהקשר הזה כדי לקיים את הישיבה הזאת. תפדאל. 

<ג'ריס מנסור:>
קודם כל שלום לכולם. אני עדיין לא כומר, אני פרח כמורה, רציתי לתקן את זה. 

<היו"ר אחמד טיבי:>
אנחנו עובדים על זה שתהיה כומר. 

<מיקי לוי (יש עתיד):>
אנחנו מאחלים לך הצלחה, מתי הבחינות? 

<היו"ר אחמד טיבי:>
שמס.

<ג'ריס מנסור:>
שמס, שמש, זה גם בעברית, זו דרגה בכנסייה. אני הסמנכ"ל של בתי הספר הכנסייתיים. קודם כל אני מודה לך, אדוני היושב ראש, אחמד טיבי, וגם מודה לחבר הכנסת גפני, דיברנו והוא אמר כמה מאבקים עשיתם, וגם מודה לאחי איימן עודה ולכל החברה, אוסאמה סעדי, גם לאכרם חסון, לכולם ולכל אחד שתומך בבתי הספר שלנו. 

בתי הספר שלנו זה לכל אזרח במדינה, זה לא רק לנוצרים, שיידעו, זה לכל אזרח במדינה. החלום שלנו גם שיהיו יהודים, אנחנו מאמינים בדו קיום, אנחנו מאמינים שיהיה שוויון לכל תלמידי מדינת ישראל. לאחר המאבק הקשה ולאחר הוויה דולורוזה שהייתה לנו בבית הספר זו זכות לנו וזו זכות שאנחנו נקבל את ה-50 מיליון. זה היה כרוך בהסכם שחתמנו, שמשרד החינוך חייב להעביר לנו עד ל-30 במרץ ועד היום זה לא הועבר לנו. אנחנו יודעים שאנחנו במדינה ובממשלה שמכבדת את ההסכמים שלה, אנחנו מופתעים ממה שקורה ואנחנו מבקשים שנקבל את הזכות שלנו. זו זכות. 
<סתיו שפיר (המחנה הציוני):>
זה היה אמור לעבור במרץ? 

<ג'ריס מנסור:>
כן, עד 30 במרץ. 

<סתיו שפיר (המחנה הציוני):>
זו התשובה של משרד האוצר למה קרה מאז מרץ? 

<אכרם חסון (כולנו):>
השר אמר לי למה, אני שאלתי את השר. השר טען שבגלל החוק הם היו צריכים להעביר את זה למשרד לשיתוף אזורי ושם לא היו תקנות - - -

<סתיו שפיר (המחנה הציוני):>
איזה חוק? 

<אכרם חסון (כולנו):>
חוק בממשלה כנראה ואז הכול נתקע - - -

<סתיו שפיר (המחנה הציוני):>
המשרד לשיתוף פעולה אזורי? 

<מיקי לוי (יש עתיד):>
יש החלטת ממשלה.

<אכרם חסון (כולנו):>
הייתה החלטת ממשלה - - -

<סתיו שפיר (המחנה הציוני):>
המשרד לשוויון חברתי. 

<אכרם חסון (כולנו):>
כן. המשרד לשוויון חברתי, לא היו בו תקנות וזה היה צריך לקחת הרבה זמן והם לא הצליחו להביא את התקנות האלה - - - 

<סתיו שפיר (המחנה הציוני):>
איך קרה שהם דחפו את זה עכשיו לתוך הסיפור הזה? לתוך הכריכה הזאת, עם קיצוצים ועם העברות להתנחלויות? איך זה קרה? 

<היו"ר אחמד טיבי:>
זה שיקולים של משרדי הממשלה. שוויון חברתי. 

<אכרם חסון (כולנו):>
את שאלת למה, השר ענה לי במליאת הכנסת, הם ראו שאי אפשר לבצע את זה שם מהר, יש פתיחת שנת לימודים, הם לא יפתחו את שנת הלימודים בהרבה בתי ספר ולכן הוחלט להביא את זה בצורה מהירה מאוד כדי לפתור את הבעיה. 

<סתיו שפיר (המחנה הציוני):>
טיבי, תרים טלפון לשר האוצר, אולי נשאל אותו מה הסיבה לדבר הזה. 

<היו"ר אחמד טיבי:>
ניסינו ופנינו, דיברנו עם אגף התקציבים וביקשנו לפצל והם לא הסכימו. אני דיברתי שלוש-ארבע פעמים, הם לא הסכימו לפצל וגם גפני ביקש מאוד מאוד מאוד - - -

<סתיו שפיר (המחנה הציוני):>
למה? מה הטענה? 

<היו"ר אחמד טיבי:>
עכשיו, למרות שאני יושב ראש אני אדבר בתור חבר כנסת. 

<בצלאל סמוטריץ (הבית היהודי):>
אני נורא רציתי לראות את - - - 

<היו"ר אחמד טיבי:>
זה תרגיל. זה תרגיל שלהם כדי אולי שהוא - - - 

<בצלאל סמוטריץ (הבית היהודי):>
אחמד - - - שאני אוכל לצלם אותך מעביר כסף להתיישבות. 

<היו"ר אחמד טיבי:>
לא, בחיים לא אצביע. אגב, סמוטריץ, אני מודיע לך, אני לא אצביע בעד. 

<קריאה:>
אני מבקש לבלוע את הצפרדעים. אתם צודקים. 

<היו"ר אחמד טיבי:>
בגללכם, בגלל הסעיף הזה אני לא אצביע. 

<סתיו שפיר (המחנה הציוני):>
טיבי, אז שמשרד הפנים והמשרדים השונים יענו פה על השאלות שלנו.

<היו"ר אחמד טיבי:>
אני מבקש שמר ג'ריס מנסור ימשיך. 

<ג'ריס מנסור:>
מה שאני מבקש שאנחנו ניתן את הזכות לתלמידים שלנו. יש לנו 33,000 תלמידים שלומדים בבתי הספר הכנסייתיים, הם אזרחי מדינת ישראל ואני חושב שמגיעה להם הזכות שיקבלו מה שאחרים מקבלים. תודה רבה, אדוני. 

<היו"ר אחמד טיבי:>
תודה רבה. 
(אומר דברים בשפה הערבית.) 

<ג'ריס מנסור:>
(בתרגום חופשי מהשפה הערבית לעברית):

תודה לכולם. 

<היו"ר אחמד טיבי:>
תודה רבה. אני מבקש שוב שתענו על שאלות שהוצגו כאן. 

<סתיו שפיר (המחנה הציוני):>
היו פה כמה שאלות. משרד הפנים, מי מייצג אותו? 

<היו"ר אחמד טיבי:>
בבקשה, מי רוצה ממשרד האוצר להמשיך לענות? 

<סתיו שפיר (המחנה הציוני):>
משרד הפנים. 

<היו"ר אחמד טיבי:>
איתי, הרמת את ידך, רצית לענות שוב? 

<איתי טמקין:>
לא, נראה לי שהדברים שנאמרו - - - 

<היו"ר אחמד טיבי:>
מי כאן ממשרד הפנים? בבקשה, תתקדם. אני מבקש שתענה על השאלות שהוצגו כאן. 

<סתיו שפיר (המחנה הציוני):>
אני אחזור על השאלה. 

<בצלאל סמוטריץ (הבית היהודי):>
שאלה מקצועית רגע לאוצר. 

<היו"ר אחמד טיבי:>
אחרי שהוא יענה אתה תשאל. אני אאפשר לך לשאול. 

<סתיו שפיר (המחנה הציוני):>
למה מענקי ההתיישבות הצעירה עוברים רק ליהודה ושומרון ולא מתחלקים בין הגליל, הגולן, הנגב? 

<בצלאל סמוטריץ (הבית היהודי):>
למה הם בסכום כל כך נמוך? אני לא מבין. 

<ששי דקל:>
על התיישבות צעירה? 

<בצלאל סמוטריץ (הבית היהודי):>
למה זה כל כך נמוך? 

<סתיו שפיר (המחנה הציוני):>
יש לי עוד שאלות אחר כך. זה לגבי זה. 

<יוסי עדס:>
לגבי התיישבות צעירה, נאמר בהחלטת הממשלה - - -

<סתיו שפיר (המחנה הציוני):>
אפשר לתת למשרד הפנים לענות? 

<יוסי עדס:>
כן, רק שנייה, אני אסביר את זה כיוון ש - - - 

<סתיו שפיר (המחנה הציוני):>
תמיד צריכים להיות מיוצגים על ידי אגף התקציבים? 

<יוסי עדס:>
יש הבדל בין מה שמשרד הפנים עושה למה שאנחנו עושים. בהחלטת הממשלה נאמר שמתן מענקים להתיישבות צעירה ביו"ש יהיה חלק מהשימושים של הפלאט ולכן זה מופיע כאן בפנייה. במקביל יש החלטת ממשלה של - - -

<סתיו שפיר (המחנה הציוני):>
רגע, שאני אבין את זה, יוסי. מיקי, אתה צריך לשמוע את זה. אחד מהשימושים של הפלאט, כלומר בעברית קיצוץ בתקציבי רווחה, חינוך ושיכון - - - 

<בצלאל סמוטריץ (הבית היהודי):>
לקידום שילובם של יוצאי אתיופיה ופעילות הממשלה ב - - -

<סתיו שפיר (המחנה הציוני):>
לא, הוא אמר את זה אחרת, לבנייה ביהודה ושומרון. 

<בצלאל סמוטריץ (הבית היהודי):>
ואולי 10% זה - - -

<סתיו שפיר (המחנה הציוני):>
זה ההסבר שנתת? 

<בצלאל סמוטריץ (הבית היהודי):>
זה לא לבניית מאחזים, זה להתיישבות הישראלית ביהודה ושומרון. לצערי הרב זה לא 10% מהפלאט הזה, זה בושה וחרפה, על מה את מדברת? הכסף הגדול פה, 106 מיליון זה לאוכלוסיית המיעוטים, 75 לניצולי שואה יוצאי מרוקו, זה נפלא, והחלטת הממשלה לקידום יוצאי אתיופיה 70 מיליון, נהדר - - -

<סתיו שפיר (המחנה הציוני):>
איפה יישובי הנגב? 

<בצלאל סמוטריץ (הבית היהודי):>
את מסתכלת על 15 מיליון? את לא מתביישת? 

<סתיו שפיר (המחנה הציוני):>
מה עם התיישבות בנגב? 

<בצלאל סמוטריץ (הבית היהודי):>
מה זה קשור? הפלאט זה ליהודה ושומרון? 

<סתיו שפיר (המחנה הציוני):>
זה לא חשוב לך? הנגב והגליל זה לא מדינת ישראל? 

<בצלאל סמוטריץ (הבית היהודי):>
את לא מתביישת? 15 מיליון מתוך 490? תתביישי לך, כמה צביעות יכולה להיות? כמה ציניות?

<סתיו שפיר (המחנה הציוני):>
אני אתבייש? - - - הציונות לא מעניינת אתכם, הפריפריה לא מעניינת אתכם - - - 

<בצלאל סמוטריץ (הבית היהודי):>
תתביישי לך. מי שדפק את הפריפריה, חבל שלא היית אתמול בוועדת החינוך וראית כמה את דפקת את הפריפריה. 
<סתיו שפיר (המחנה הציוני):>
למה אתה לא יושב פה ונלחם על מיליוני שקלים למרכז רפואת חירום בקרית שמונה? 

<בצלאל סמוטריץ (הבית היהודי):>
לכי לגרעינים ותראי איך הם מקללים אותך על זה שאת דפקת את הפריפריה. 

<סתיו שפיר (המחנה הציוני):>
שלא עוברים ובגלל זה אין שירותי בריאות. למה על זה אתה לא נלחם? 

<בצלאל סמוטריץ (הבית היהודי):>
תתביישי לך. מי שדפק את הפריפריה במדינת ישראל זאת את, עם הכספים לחטיבה להתיישבות ועם הגרעינים. בושה וחרפה. את החברים שלך במפלגת העבודה - - - 

<סתיו שפיר (המחנה הציוני):>
2 מיליון שקל צריך בשביל רפואת חירום בצפון ולא שומעים ממך ציוץ. 

<בצלאל סמוטריץ (הבית היהודי):>
תלכי עכשיו לראות איך דני - - - ואיך החברים שלך במפלגת העבודה מקללים אותך איך את דפקת את הפריפריה, תתביישי לך. 

<סתיו שפיר (המחנה הציוני):>
ההתיישבות ביהודה ושומרון זה כל מה שחשוב. 

<בצלאל סמוטריץ (הבית היהודי):>
תתביישי לך. אין בן אדם שדפק את הפריפריה - - -

<היו"ר אחמד טיבי:>
תפסיק לחלק ציונים, סמוטריץ. 

<סתיו שפיר (המחנה הציוני):>
מפלגת כולנו, רוצים לפתור את מצוקת הדיור אז מעבירים ליהודה ושומרון. 

<היו"ר אחמד טיבי:>
סמוטריץ, סתיו, תודה רבה לכם. הסבב הזה - - -

<סתיו שפיר (המחנה הציוני):>
אפשר לשמוע למה זה לא מתחלק שווה בשווה? החלטתם להעביר ליהודה ושומרון, למה זה לא מתחלק בין כל תושבי הפריפריה? 

<היו"ר אחמד טיבי:>
סתיו. 

<סתיו שפיר (המחנה הציוני):>
שיענו. 

<היו"ר אחמד טיבי:>
בסדר, את לא נותנת להם לענות. 

<יוסי עדס:>
יש מענקים שונים שניתנים במשרד הפנים שמוקצים לפי נושאים, בהם אחד הנושאים זה מענקים להתיישבות צעירה. יש התיישבות צעירה בגולן, התיישבות צעירה ליישובים ביהודה ושומרון ובהחלטת הממשלה נאמר שאחד השימושים יהיה להתיישבות צעירה ביהודה ושומרון ולכן זה הופיע בפנייה. 

<סתיו שפיר (המחנה הציוני):>
למה זה לא מתחלק שווה בשווה בין כולם, כולל בפריפריה, במדינת ישראל? 

<יוסי עדס:>
המקור של מענקים להתיישבות צעירה נידון פה כבר. הסיבה למענקים להתיישבות צעירה נידון פה בוועדה מספר פעמים. אחת הסיבות שעלו כחלק מההסברים זה כיוון שבשנים קודמות היו מענקים של הסוכנות ליישובים בתוך הקו הירוק - - -

<סתיו שפיר (המחנה הציוני):>
יוסי, זה לא מה ששאלתי. שאלתי מתוך ההעברה הזאת, של 15 מיליון שקלים, למה היא לא מתחלקת שווה בשווה בין כל חלקי הארץ? למה בגליל ובגולן לא מקבלים? 

<בצלאל סמוטריץ (הבית היהודי):>
אבל יש, יש התיישבות צעירה גם בגליל ובגולן. סתיו, את פשוט לא יודעת מה שאת מדברת. 

<סתיו שפיר (המחנה הציוני):>
למה הם לא יכולים לגשת לקול קורא לקבל משם כסף? 

<בצלאל סמוטריץ (הבית היהודי):>
יש התיישבות צעירה גם בנגב וגם בגליל. 

<סתיו שפיר (המחנה הציוני):>
תן בבקשה לאגף התקציבים לענות. 

<בצלאל סמוטריץ (הבית היהודי):>
לצערי הרב, אני מאוד הייתי שמח - - - לצערי הרב בגלל אנשים כמוה, מהשמאל, זה תמיד נעשה בנפרד, כי לא מוכנים לחבר את זה ביחד. 

<סתיו שפיר (המחנה הציוני):>
כן, יוסי.

<יוסי עדס:>
כמו שאמרתי, ישנם מענקים שונים גם לפריפריה, המענקים האלה הם מענקים שניתנו עבור התיישבות צעירה ל - - -

<סתיו שפיר (המחנה הציוני):>
אתה יכול להגביר את הקול כדי שאני אשמע? 

<יוסי עדס:>
המענקים האלה להתיישבות צעירה שניתנים ליישובים מעבר לקו הירוק מתחלקים לשניים, התיישבות צעירה ביו"ש והתיישבות צעירה בגולן. הנושא הזה כיום נבדק - - -

<סתיו שפיר (המחנה הציוני):>
אבל להתיישבות צעירה מעבר לקו הירוק הועברו השנה עוד מעל ל-60 מיליון שקלים. רק השנה. בהחלטת ממשלה נוספת. אתה רוצה להגיד לנו כמה הועברו לאורך שלוש השנים האחרונות? יש לך את הנתונים האלה? 

<יוסי עדס:>
השנה לא עברו כספים להתיישבות צעירה, בשנה שעברה הועברו כספים להתיישבות צעירה בהיקף מופחת לאור השאלות ש - - -

<סתיו שפיר (המחנה הציוני):>
באיזה היקף? 

<יוסי עדס:>
בהיקף של 80% לעומת השנים הקודמות - - -

<סתיו שפיר (המחנה הציוני):>
כמה כסף? 

<יוסי עדס:>
בשנה שעברה עברו ליהודה ושומרון, אני לא זוכר בדיוק את הסכום המדויק, בסביבות ה-30 מיליון. 

<סתיו שפיר (המחנה הציוני):>
לא, בהחלטת הממשלה עברו 65 מיליון שקלים. 

<יוסי עדס:>
אני לא יודע על מה את מדברת. 

<סתיו שפיר (המחנה הציוני):>
איפה ההיסטוריה, אגב, של כל תקנה? כמו שהם אמורים להעביר לפי הנוהל? אולי ההיסטוריה תתקן לנו פה את הבעיה. 

<איימן עודה (הרשימה המשותפת):>
גזענים, פריבילגים, לא מתביישים. לא מתביישים. 

<מיקי לוי (יש עתיד):>
אני מצהיר שמגיע לך 100 מיליון, לא 50. 

<איימן עודה (הרשימה המשותפת):>
לא, תעזוב, בוא תצביע בעד. 

<מיקי לוי (יש עתיד):>
תצביע אתה בעד. נראה אותך. 

<איימן עודה (הרשימה המשותפת):>
תימנע כמוני. 

<בצלאל סמוטריץ (הבית היהודי):>
איימן, אם אתה נמנע אני מצביע נגד וזה נופל. תקשיב, אחמד, אם אתם נמנעים אני מצביע נגד וזה נופל. 

<סתיו שפיר (המחנה הציוני):>
כל מה שהממשלה הזאת יודעת לעשות זה לסכסך ולסכסך. 

<בצלאל סמוטריץ (הבית היהודי):>
אם אתם חושבים שאתם תעמדו כמו ילדים טובים אני מצביע נגד. 

<סתיו שפיר (המחנה הציוני):>
לקחת אוכלוסיות שונות שמקבלות פירורים של תקציב ולסכסך ביניהן. זה כל מה שהממשלה יודעת לעשות כאן. 

<בצלאל סמוטריץ (הבית היהודי):>
אני אומר לך, אחמד. איימן, אני אומר לכם - - -

<איימן עודה (הרשימה המשותפת):>
ואתם עוזרים להם. 

<סתיו שפיר (המחנה הציוני):>
אנחנו עוזרים להם? אנחנו מנסים להציל את המצב. 

<היו"ר אחמד טיבי:>
אני אמרתי לך לפני רבע שעה - - - 

<איימן עודה (הרשימה המשותפת):>
תימנעו, תצאו מפה. 

<בצלאל סמוטריץ (הבית היהודי):>
אתה תימנע? אני מצביע נגד. 

<סתיו שפיר (המחנה הציוני):>
יש לי שאלות נוספות למשרד הפנים. 

<בצלאל סמוטריץ (הבית היהודי):>
איימן, אם אתם תימנעו אני מצביע נגד. 

<סתיו שפיר (המחנה הציוני):>
מדוע לא מופיעות ההתקשרויות בסעיף של אבטחת מזרח ירושלים? 

<בצלאל סמוטריץ (הבית היהודי):>
אתם תצביעו בעד - - - 

<איימן עודה (הרשימה המשותפת):>
אני לא חבר ועדת הכספים. 

<בצלאל סמוטריץ (הבית היהודי):>
אל תעשו שירקס, אל תימנעו אתם, תהיו כאילו ילדים טובים ואני - - - אם אתה מצביע בעד, אני מצביע בעד. 

<איימן עודה (הרשימה המשותפת):>
מה אתה רוצה מאיתנו? אני לא חבר בוועדת הכספים. 

<היו"ר אחמד טיבי:>
איימן וסמוטריץ, תירגעו. תמשיך, בבקשה. 

<סתיו שפיר (המחנה הציוני):>
המשרד לבטחון פנים? 41 מיליון שקלים לאבטחה במזרח ירושלים, זה מעלה את הסכום השנתי לכמה, 90 מיליון שקלים? 

<איתן גולדפלם:>
לא. התקציב של 41 מיליון שקלים מיועד למשטרת ישראל, לא לאבטחה במזרח ירושלים. 

<סתיו שפיר (המחנה הציוני):>
הוא כתוב כאן כמזרח ירושלים. 

<איתן גולדפלם:>
לא, כתוב אבטחה במזרח ירושלים. זה מה שכתוב, בפועל התקציב הזה עובר למשטרת ישראל במסגרת סיכום תקציבי עם משרד האוצר מ-2015 לתגבור מחוז ירושלים, הקמת מרחב - - -

<סתיו שפיר (המחנה הציוני):>
אז למה כתוב פה אבטחת מזרח ירושלים? 

<בצלאל סמוטריץ (הבית היהודי):>
כי משטרת ישראל מאבטחת את מזרח ירושלים. 

<מיקי לוי (יש עתיד):>
לא, לא. 

<סתיו שפיר (המחנה הציוני):>
לא, היא לא מאבטחת אותם. זה לא נכון. 

<מיקי לוי (יש עתיד):>
לא, מתי היה פה ואני יודע בדיוק בשביל מה הוא בא. אני רוצה שבסעיף הזה יהיה כתוב המשרד לבטחון פנים. 

<בצלאל סמוטריץ (הבית היהודי):>
אבל הוא כתוב. 

<מיקי לוי (יש עתיד):>
הוא לא כתוב. בבקשה, המשרד לבטחון פנים. 

<בצלאל סמוטריץ (הבית היהודי):>
מיקי, אתה לא יודע לקרוא? נו ברצינות. 

<מיקי לוי (יש עתיד):>
אני יודע לכתוב. איזה דברי הסבר. 

<סתיו שפיר (המחנה הציוני):>
אי אפשר לשמוע אותך. 

<איתן גולדפלם:>
אם תסתכלו על תקנות התקציב שמפרטות את 41.5 מיליון שקל - - -

<מיקי לוי (יש עתיד):>
זה דברי הסבר, זה לא הסעיף. 

<איתן גולדפלם:>
אלה סעיפים תקציביים של המשרד ל - - -

<סתיו שפיר (המחנה הציוני):>
איתן, רק להבין, הכסף עובר למעשה לאבטחה בכלל בירושלים? 

<איתן גולדפלם:>
הוא לא קשור לאבטחה, הוא קשור לחיזוק היכולות של משטרת ישראל במזרח ירושלים. במסגרת זה התייצבות וחיזוק בעיקר טכנולוגיות - - -

<סתיו שפיר (המחנה הציוני):>
מי שמבצע את הפעולה זו המשטרה, או שיש שם התקשרות עם גופים חיצוניים? 

<איתן גולדפלם:>
יש שם רכישה של טכנולוגיות, אני מניח שהם רוכשים את זה מכל מיני גופים. מה שאת מתכוונת, האבטחה במזרח ירושלים, זה סעיף תקציבי של משרד השיכון, זה לא קשור ל - - -

<סתיו שפיר (המחנה הציוני):>
חקלאות.

<בצלאל סמוטריץ (הבית היהודי):>
לא חקלאות, שיכון. 

<סתיו שפיר (המחנה הציוני):>
זה עבר היום לחקלאות. זה עבר ביחד עם אורי אריאל.

<בצלאל סמוטריץ (הבית היהודי):>
לא עבר לחקלאות. 

<איתן גולדפלם:>
השיכון, וזה לא קשור לתקציב הזה. התקציב הזה, אני חוזר, מיועד לטכנולוגיות במשטרה - - -

<סתיו שפיר (המחנה הציוני):>
משטרת ישראל היא האחראית המלאה על התקציב הזה? 

<מיקי לוי (יש עתיד):>
איתן, אין לי בעיה איתך. חבר'ה, למה לא כתבתם שזה עבור המשרד לבטחון פנים? 

<בצלאל סמוטריץ (הבית היהודי):>
זה כתוב. 

<מיקי לוי (יש עתיד):>
לא, זה דברי הסבר, זה לא הטבלה שהוגשה לנו לפני - - -

<בצלאל סמוטריץ (הבית היהודי):>
לא כתוב לך בשום מקום לאיזה משרד זה עובר, מה אתה רוצה?

<סתיו שפיר (המחנה הציוני):>
בטח שכתוב, בטבלה. 

<בצלאל סמוטריץ (הבית היהודי):>
אחמד, יש פה נציג של המשרד לשוויון חברתי? 

<היו"ר אחמד טיבי:>
לא. 

<בצלאל סמוטריץ (הבית היהודי):>
אז אי אפשר להצביע. תמיד צריך נציג של המשרד שיסביר איך זה הולך לעבור. 

<היו"ר אחמד טיבי:>
אפשר להצביע. 

<בצלאל סמוטריץ (הבית היהודי):>
איך אפשר? היועץ המשפטי, בנוהל לא צריך להיות נציג המשרד הרלוונטי שיסביר? הייעוץ המשפטי של הוועדה, לפי הנוהל צריך להיות נציג המשרד שיבוא להסביר. יש פה שיכון ויש פה פנים. 

<מיקי לוי (יש עתיד):>
אין לי טענות אליך, יש לי טענות למי שכתב את הטבלה. 

<היו"ר אחמד טיבי:>
אתה חושב שזה דבר קל לדון בנושאים כאלה יחד בקריאה אחת? 

<בצלאל סמוטריץ (הבית היהודי):>
באמת הופתעתי שגפני נתן לך לנהל את הישיבה הזו. 

<מיקי לוי (יש עתיד):>
יש לי טענות לראש אגף התקציבים. 

<סתיו שפיר (המחנה הציוני):>
הייתי רוצה ששר האוצר יבוא ויסביר לנו מה קורה פה. איך יכול להיות שמשרד האוצר מנסה לסחוט את חברי הכנסת ולסכסך פה בין חברות שונות ובין ציבורים שונים בתוך ההעברה הזאת - - - 

<מיקי לוי (יש עתיד):>
אני לא יכול להצביע על 0.7 - - -

<סתיו שפיר (המחנה הציוני):>
את מי הוא משרת? משרד האוצר התחיל לשרת את סמוטריץ? זאת המטרה?

<היו"ר אחמד טיבי:>
נשאלת השאלה. 

<סתיו שפיר (המחנה הציוני):>
שיבוא לפה שר האוצר ויסביר מה קורה פה. 

<בצלאל סמוטריץ (הבית היהודי):>
15 מיליון זה 490 מיליון. 

<מיקי לוי (יש עתיד):>
זה מצטרף ל-4.5. 

<סתיו שפיר (המחנה הציוני):>
שיבוא לפה שר האוצר ויסביר מה קורה כאן, זה פשוט לא יכול להיות. הבאתם תגבור? כבר לא ברור מאיזה צד התגבור. 

<בצלאל סמוטריץ (הבית היהודי):>
וקנין, אתה איתי, נכון? 

<מיקי לוי (יש עתיד):>
מרכז הקואליציה בוועדת הכספים איננו, מיקי מכלוף זוהר.

<בצלאל סמוטריץ (הבית היהודי):>
אבל אני באמת שואל, אחמד, אין מצב שמגיע נציג ממשרד המשפטים? 

<היו"ר אחמד טיבי:>
הם הוזמנו, אני אומר לפרוטוקול, היו צריכים להגיע וחבל שהם לא הגיעו. זה לא בסדר שהם לא הגיעו. זה לא בסדר. 

<בצלאל סמוטריץ (הבית היהודי):>
אחמד, אני אגיש רביזיה ונביא אותם עד הרביזיה. 

<היו"ר אחמד טיבי:>
רבותיי, אנחנו מתכנסים להצבעה. 
<מיקי לוי (יש עתיד):>
אני מציע לו שירים טלפון לשר שלו, שהוא יושב ראש הסיעה - - -
<היו"ר אחמד טיבי:>
תודה רבה על ההצעה. 

<מיקי לוי (יש עתיד):>
שיעשה הפרדה, נראה אתכם. 

<סתיו שפיר (המחנה הציוני):>
טיבי, לא סיכמנו, יש לנו גם שאלות למשרד השיכון. יש פה הרבה הבהרות. 

<מיקי לוי (יש עתיד):>
אנחנו רוצים להצביע בעדם. תעשו הפרדה נצביע בעד. שורה תחתונה, אני מצביע נגד, אני מוכן לתת לך 100 מיליון. 

<סתיו שפיר (המחנה הציוני):>
מי פה מייצג את משרד השיכון? אני רוצה להבין למה מקצצים פה מיליונים בדיור ציבורי. 

<בצלאל סמוטריץ (הבית היהודי):>
אתה מצביע עכשיו - - - 

<יצחק וקנין (ש"ס):>
לא הבנתי. 

<בצלאל סמוטריץ (הבית היהודי):>
אתה מצביע נגד החרדים, כסף ש - - - תעשה התייעצות. 

<יצחק וקנין (ש"ס):>
מה, אתם קראתם לי בשביל להפיל אותי? 

<סתיו שפיר (המחנה הציוני):>
לא להאמין, איפה נראה דבר כזה? איפה נראה דבר כזה שסוחטים את חברי הכנסת להצביע - - -

<בצלאל סמוטריץ (הבית היהודי):>
אחמד, אתה מוכן להפיל את - - - 

<היו"ר אחמד טיבי:>
הפסקה חמש דקות. אני מודיע על הפסקה.

<(הישיבה נפסקה בשעה 14:15 ונתחדשה בשעה 15:30.)>
<סתיו שפיר (המחנה הציוני):>
כורכים הכול ביחד, כולל העברות מוצדקות לחלוטין ומכריחים אותנו להצביע על זה ביחד. איפה זה נראה? 

<מיקי לוי (יש עתיד):>
שיפרידו את הכנסייתיים, נצביע בעד. אין בעיה. 

<היו"ר אחמד טיבי:>
יש כאן חברי כנסת מטעם הרשימה המשותפת? 

<מיקי לוי (יש עתיד):>
תשאל את הרשימה המשותפת שלך - - -

<היו"ר אחמד טיבי:>
סליחה, מיקי. מטעם הרשימה המשותפת איימן עודה ואני - - -

<בצלאל סמוטריץ (הבית היהודי):>
זה טוב, שהליכוד יעביר את הכסף לערבים זה מצוין, אין בעיה. 

<היו"ר אחמד טיבי:>
אני מודיע על הצבעה כעת. 

<בצלאל סמוטריץ (הבית היהודי):>
לא, אתה לא יכול, אחמד. אני רוצה לומר - - - אחמד, אתה לא יכול. 

<היו"ר אחמד טיבי:>
מי בעד? מי נגד? 

<בצלאל סמוטריץ (הבית היהודי):>
אחמד, אתה לא יכול. 

<היו"ר אחמד טיבי:>
אתה תראה שאני יכול. מי בעד? מי נגד? 

<בצלאל סמוטריץ (הבית היהודי):>
אחמד, אתה לא גפני. אני מבקש להגיד משהו קטן לפני הצבעה. 

<מיקי לוי (יש עתיד):>
אתה תגיד בעד או נגד, מה אתה רוצה? 

<היו"ר אחמד טיבי:>
מי בעד? 

<בצלאל סמוטריץ (הבית היהודי):>
אני רוצה משפט אחד לפני הצבעה.

<היו"ר אחמד טיבי:>
מי בעד? 

<בצלאל סמוטריץ (הבית היהודי):>
אני רוצה - - -

<היו"ר אחמד טיבי:>
אני לא רוצה לאפשר לך לדבר עכשיו. תדבר אחרי ההצבעה. 

<בצלאל סמוטריץ (הבית היהודי):>
משפט אחד. לא. 

<היו"ר אחמד טיבי:>
תדבר אחרי ההצבעה. 

<בצלאל סמוטריץ (הבית היהודי):>
אחרי ההצבעה זה אין דמוקרטיה. 

<היו"ר אחמד טיבי:>
אני קורא אותך לסדר פעם שנייה. 

<בצלאל סמוטריץ (הבית היהודי):>
אחמד, אני רוצה משפט אחד - - -

<היו"ר אחמד טיבי:>
פנייה 9000, 23 עד 34. 

<רועי פולקמן (כולנו):>
אתה יכול לתת לו משפט? 

<היו"ר אחמד טיבי:>
אבל הוא כבר אמר 50 משפטים. 

<בצלאל סמוטריץ (הבית היהודי):>
אני רוצה משפט לפני ההצבעה. 

<רועי פולקמן (כולנו):>
מה זה משפט? 

<סתיו שפיר (המחנה הציוני):>
היא לא הייתה צריכה להגיע לוועדת הכספים. אני מבקש שהייעוץ המשפטי יעביר לנו בכתב קודם כל שהפנייה הזו מונחת על השולחן פה - - -

<היו"ר אחמד טיבי:>
בבקשה, התערבו למענך, גם רועי פולקמן וגם - - - 

<סתיו שפיר (המחנה הציוני):>
לא פלא שיושב ראש הוועדה לא נמצא כאן. 

<איימן עודה (הרשימה המשותפת):>
סמוטריץ, תהיה אמיץ ותצביע נגד ההתנחלויות. תהיה אמיץ פעם אחת.

<בצלאל סמוטריץ (הבית היהודי):>
כיוון שאתם גדולי הפחדנים אז לא אתה תטיף לי על אומץ. אתם הולכים להימנע. או בעד או נגד, אבל להימנע זה בכלל, אתם אמיצים גדולים. 

אני רק רוצה לומר לפרוטוקול שאני מסתייג ממש מההעברה הזאת, למרות שיש לי הערכה רבה לבתי הספר הכנסייתיים ולתוצאות הטובות והמצוינות שהם מולידים. אני חושב שההעברה הזאת היא לא שוויונית, היא לא נעשתה בעקבות עבודה שבוחנת את הצרכים של תלמידי המוכש"ר כולם. אני אצביע בעד, כיוון שאני חבר קואליציה וכיוון שהקואליציה - - -

<מיקי לוי (יש עתיד):>
אין לך אומץ. 

<בצלאל סמוטריץ (הבית היהודי):>
אבל אני טוען שזאת העברה לא שוויונית - - -

<מיקי לוי (יש עתיד):>
גם אני זכות דיבור, אדוני. 

<היו"ר אחמד טיבי:>
תמיד סמכתי על כושר השכנוע שלי. 

<מיקי לוי (יש עתיד):>
אנחנו בעדכם. 

<איימן עודה (הרשימה המשותפת):>
אתם - - -

<מיקי לוי (יש עתיד):>
איימן, אל תפריע לי. 

<איימן עודה (הרשימה המשותפת):>
אתם - - -

<בצלאל סמוטריץ (הבית היהודי):>
איימן, אתה לא מתבייש? אתם נמנעים. שכל הטלוויזיה שלכם תדע, אבל אתם נמנעים על 157 מיליון ליישובים הערביים. אתם הפחדנים הכי גדולים. תהיה גבר, או בעד או נגד. שתהיה לך עמדה, מה אתה עומד כמו פרימדונה, 'אני לא מצביע, אני נמנע'.

<איימן עודה (הרשימה המשותפת):>
אני לא חבר ועדת הכספים. 

<בצלאל סמוטריץ (הבית היהודי):>
אה, אז אחמד טיבי ואוסאמה סעדי - - -

<היו"ר אחמד טיבי:>
לא, איימן, אתה חבר ברשימה המשותפת, אתה במקום באסל גטאס, אז אתה כן מצביע. 

<בצלאל סמוטריץ (הבית היהודי):>
יפה. ואתם פחדנים, אתם פחדנים ואתם נמנעים. אתם פחדנים ואתם נמנעים. 

<מיקי לוי (יש עתיד):>
אני מביע מורת רוח מההצבעה הזו, היא אינה הצבעה לגיטימית. ההעברה התקציבית הזו היא אולי כשרה אבל מסריחה, היא מקצצת בבסיס התקציב 0.7% כך שבסך הכול הקיצוץ הרוחבי בתקציבי 2017-18 הם 5.2%. זה יפגע בכולנו, זה יפגע בכם, זה יפגע ברווחה, זה יפגע בחינוך, זה יפגע בכל דבר במדינת ישראל. ואתם, האם נתתם היום יד בשביל פירורים, שמוצדקים, 50 מיליון שקל הם מוצדקים, אבל בשביל פירורים הפגיעה בכם היא פי כמה וכמה.

<היו"ר אחמד טיבי:>
תודה רבה. 

<דוד אמסלם (הליכוד):>
יש לי רק שאלה. אתה נגד הפירורים או בעד הפירורים? 
<מיקי לוי (יש עתיד):>
אני ביקשתי להפריד את ההצבעה שלהם. 

<דוד אמסלם (הליכוד):>
אני שואל אם בעד הפירורים או נגד.

<מיקי לוי (יש עתיד):>
לא, זו שאלה לא לגיטימית, כי לא היית פה, עם כל הכבוד. 

<סתיו שפיר (המחנה הציוני):>
מה רציני בשאלה הזאת? בדקת מה יש בהעברה התקציבית? 

<דוד אמסלם (הליכוד):>
אני שואל אותו. 

<מיקי לוי (יש עתיד):>
ההעברה היא נוראית. אני ביקשתי שאת ההעברה הזו יפריד שר האוצר עכשיו, אני הייתי מצביע בעד. 

<היו"ר אחמד טיבי:>
ביקשנו. 

<מיקי לוי (יש עתיד):>
זה מה שביקשתי. 

<היו"ר אחמד טיבי:>
ביקשנו, הוא לא מסכים. 

<מיקי לוי (יש עתיד):>
זה פוליטי. 

<היו"ר אחמד טיבי:>
מגיעה הערה אחרונה לסתיו, בבקשה. 

<סתיו שפיר (המחנה הציוני):>
אדוני, מה שקורה כאן בהצבעה הזאת, שתבין, לוקחים ועושים העברה לטובת החלשים שמגיעה מקיצוץ אצל אותם חלשים. 

<היו"ר אחמד טיבי:>
אמרת את זה, סתיו. אמרת את זה פעמיים. 

<סתיו שפיר (המחנה הציוני):>
אומרים לנו שמעבירים פה עשרות מיליונים למטרה שהיא מוצדקת ואנחנו רוצים להצביע בה ובאותה מידה מקצצים פה מאות מיליונים מתקציבים חברתיים - - - 

<איימן עודה (הרשימה המשותפת):>
סתיו, בדרך כלל לוקחים מהחלשים נותנים לעשירים. 

<סתיו שפיר (המחנה הציוני):>
איימן, זה לא מצחיק אותי. זה לא מצחיק. 

<היו"ר אחמד טיבי:>
תודה רבה.

<סתיו שפיר (המחנה הציוני):>
עוד לא סיימתי. 

<היו"ר אחמד טיבי:>
אבל נא לחדש. 

<סתיו שפיר (המחנה הציוני):>
ובתוך זה מביאים את זה לכאן כדי לסכסך פה בתוך הוועדה - - -

<קריאה:>
אתה חושב שכל כך פשוט לחדש? זה קשה. 

<סתיו שפיר (המחנה הציוני):>
לסכסך ולהסית בין ציבור לציבור וצר לי שיש פה כאלה שמשתפים עם זה פעולה, ועוד כדי לתת צ'ופר פה לחלק הימני ביותר בקואליציה כדי שיצביעו נותנים גם להם כמה צ'ופרים, שגם הם מוזנים מהקיצוץ הרוחבי הזה. ולא היה פה משרד אחד, מהשיכון והרווחה והחינוך, שיתייצבו כאן כדי להסביר לנו מה קורה בקיצוצים האלה ואיך יכול להיות שגוזלים מיליונים מדיור ציבורי ומעידוד תעסוקה - - -

<רועי פולקמן (כולנו):>
סתיו, לא גוזלים שקל, מוסיפים. 

<סתיו שפיר (המחנה הציוני):>
גוזלים, תקרא את הטבלאות. 

<רועי פולקמן (כולנו):>
מוסיפים. קראתי. סתיו, אני בקי בחומר לא פחות ממך. זה הכול דמגוגיה זולה. 

<מיקי לוי (יש עתיד):>
רועי, לא, לא - - -

<רועי פולקמן (כולנו):>
המשרדים החברתיים, הוסיפו להם מיליארדים. 

<מיקי לוי (יש עתיד):>
לא, אל תזרקו רפש. 

<סתיו שפיר (המחנה הציוני):>
רועי, שני המשרדים - - - 

<היו"ר אחמד טיבי:>
הוויכוח נגמר. 

<סתיו שפיר (המחנה הציוני):>
כל ההודעות שלכם בתקשורת לא שוות כלום. זה המשרדים שיש פה, המספרים בטבלאות. אתה רוצה להגיד משהו - - - 

<מיקי לוי (יש עתיד):>
אתם מרמים את הציבור. 

<רועי פולקמן (כולנו):>
- - - לא פחות טוב - - -

<היו"ר אחמד טיבי:>
אני עובר להצבעה. מי בעד פנייה 9000, 23 עד 34? 

<סתיו שפיר (המחנה הציוני):>
כמה מילים אפשר לשפוך בלי להביא הוכחות? אלה המספרים, זה מה שכתוב בטבלאות. 

<היו"ר אחמד טיבי:>
חמישה בעד. מי נגד? 

<מיקי לוי (יש עתיד):>
אדוני, לא ספרת נכון. 

<היו"ר אחמד טיבי:>
מי נגד? 

<מיקי לוי (יש עתיד):>
לא, הוא לא ספר - - - 

<היו"ר אחמד טיבי:>
מי נגד? שניים. מי נמנע? 

<יצחק וקנין (ש"ס):>
מי נמנע? 

<בצלאל סמוטריץ (הבית היהודי):>
אחמד, תצביע, אתה נמנע. 

<היו"ר אחמד טיבי:>
תודה רבה, 5 נגד 2, תודה רבה. 

הצבעה 
בעד – 5
נגד – 2
פנייה 9000, 23 עד 34 – אושרה.
<הישיבה ננעלה בשעה 15:45.>

